title: Kévin Constant

text: Maajoukkuetasolla Constant edustaa äitinsä kotimaata Guineaa.


title: Viola Gråsten

text: Viola Hildegard Gråsten (synt. Forsberg, myöh. Gråsten-Öhquist; 18. marraskuuta 1910 Keuruu – 20. lokakuuta 1994 Tukholma, Ruotsi) oli suomalaissyntyinen tekstiilitaiteilija, joka loi pääosan urastaan Ruotsissa. Hän opiskeli Taideteollisuuden keskuskoulussa 1932–1936, oli Suomen Käsityön Ystävien kaavasuunnittelijana 1937–1944, muutti Ruotsiin ja oli siellä Nordiska Kompanietin tekstiilitaiteilija 1945–1956 ja siirtyi Mölnlycken Modetextilin taiteelliseksi johtajaksi. Gråstenin tunnetuin suunnittelutyö on "Oomph"-painokangas vuodelta 1952. Hän sai useita kansainvälisiä palkintoja. Hän jäi eläkkeelle vuonna 1973.


title: Viola Gråsten

text: Suomen valtiovarainministerinä toiminut pankinjohtaja Ernst Gråsten oli Viola Gråstenin enopuoli ja adoptioisä. Gråsten sai vuonna 1950 Ruotsin kansalaisuuden. Hänen puolisonsa oli vuodesta 1954 journalisti Nils Öhquist.


title: Edvard Grönblad

text: Jakob Edvard August Grönblad (19. marraskuuta 1814 Turku – 4. tammikuuta 1864 Jyväskylä) oli suomalainen historiantutkija.


title: Edvard Grönblad

text: Grönbladin vnahemmat olivat laamanni Jakob Johan Grönblad (1781–1847) ja Margareta Johanna Fahlstedt. Hän kävi Vaasan ja Oulun triviaalikouluja ja pääsi ylioppilaaksi Uppsalassa 1830. Grönblad valmistui filosofian kandidaatiksi ja väitteli tohtoriksi Uppsalan yliopistossa 1839.


title: Edvard Grönblad

text: Grönblad oli Helsingin yksityislyseon opettajana 1839–1840, Aleksanterin yliopiston konsistorin amanuenssina 1840–1844, yliopiston historian dosenttina 1843–1863, vt. historian professorina 1854–1856 ja Helsingin yliopiston kirjaston amanuenssina 1844–1863. Hän järjesti 1844–1856 senaatin vanhemman arkiston. Hänen omien tutkimustensa aiheena oli keskiaika ja 1500-luku.


title: Edvard Grönblad

text: Grönblad sai eron virastaan vuonna 1863 sairauden takia. Hän asui sitten mielisairaana veljensä kihlakunnantuomari Karl Johan Oskar Grönbladin (1812–1893) luona Jyväskylässä ja kuoli siellä vuoden 1864 alussa.


title: Tommi Nordberg

text: Tommi Kari Juhani Nordberg (s. 16. helmikuuta 1971 Helsinki) on suomalainen pääsarjauransa lopettanut koripalloilija.


title: Tommi Nordberg

text: Nordbergin kasvattajaseura on Helsingin NMKY, jonka edustusjoukkueeseen hän nousi kaudeksi 1988–1989. Hän edusti seuraa aina vuoteen 1997 asti, jonka jälkeen hän siirtyi Saksan toisella sarjatasolla pelanneeseen BG Ludwigsburgiin. Kauden 1998–1999 Nordberg vietti pääsarjatasolla Brandt Hagenin joukkueessa. Kauden päätyttyä hän palasi Suomeen, jossa hän jatkoi pelaamista Helsingin NMKY:ssa. Viimeisen pääsarjakautensa Nordberg pelasi Team Componentassa, jonka jälkeen hän pelasi vielä Helsingin NMKY:n paidassa alemmalla sarjatasolla.


title: Busanin metro

text: Busanin metro on metrojärjestelmä Busanissa Etelä-Koreassa. Ensimmäinen osa järjestelmästä avattiin vuonna 1985, jolloin se käsitti yhden linjan ja seitsemäntoista asemaa. Nykyään järjestelmä koostuu viidestä linjasta ja 128 asemasta. Verkoston yhteispituus on noin 107 kilometriä.


title: Michal Hipp

text: Michal Hipp (s. 13. maaliskuuta 1963) on slovakialainen jalkapallovalmentaja ja entinen puolustaja. Tammikuusta 2016 lähtien hän on toiminut tšekkiläisseura FC Vysočina Jihlavan päävalmentajana.


title: Michal Hipp

text: Hipp aloitti pelaajauransa kotikaupunkinsa Nitran ykkösjoukkueessa, Plastika Nitrassa. Hän nousi edustusjoukkueen rinkiin kaudella 1984/85, mutta pelasi ensimmäisen ottelunsa vasta kaudella 1986/87. Hipp pelasi Nitran puolustuslinjassa viisi kautta ja pääsi kaudella 1989/90 myös UEFA Cupiin. Tie eurokentillä katkesi kuitenkin ensimmäisen kierroksen tappioon 1. FC Kölnille.


title: Michal Hipp

text: Kesällä 1991 Hipp siirtyi Itävallan Bundesliigaan First Viennan joukkueeseen. Hän edusti seuraa vain yhden kauden, muttei pelannut seuran paidassa otteluakaan. Kauden jälkeen hän palasi takaisin Nitraan, josta siirtyi kesällä 1992 SK Slavia Prahaan. Hipp pelasi seurassa yhden kauden, kunnes palasi Slovakiaan edustaen vielä urallaan MFK Košicea ja FC Nitraa, kunnes lopetti pelaajauransa.


title: Michal Hipp

text: Maajoukkuetasolla Hipp edusti sekä Tšekkoslovakiaa että Slovakiaa pelaten molemmissa joukkueissa viisi maaottelua.


title: Michal Hipp

text: Valmennusuransa Hipp aloitti Vladimír Weissin apuvalmentajana FC Artmedia Petržalkassa vuonna 2000. Hän toimi seuran valmennustiimissä kuusi vuotta ja lisäksi 2003–2006 myös Slovakian maajoukkueen apuvalmentajana. Vuosina 2006–2007 hän jatkoi yhteistyötä Weissin kanssa FK Saturnissa, josta palasi hänen kanssaan Artmediaan kesällä 2007. Heinäkuussa 2008 Weissista tuli Slovakian maajoukkueen päävalmentaja ja Hipp otti paikan apuvalmentajana.


title: Michal Hipp

text: Maajoukkuetehtävien lisäksi Hipp toimi päävalmentajana Artmediassa 2008–2009 ja ŠK Slovan Bratislavassa. Hipp oli Slovanin päävalmentaja kaudella 2009 ja hän jatkoi mestaruuteen päättyneeseen kauteen 2010/11 valmennustehtävissä Karel Jarolímin tiimissä. Tammikuussa 2012 Hippistä tuli Slovakian maajoukkueen väliaikainen päävalmentaja. Huhtikuussa maan liitto vahvisti Hippin jatkavan valmentajana MM-karsinnoissa 2014 yhdessä Stanislav Grigan kanssa. Pesti päättyi potkuihin kesäkuussa 2013. Slovakia oli ennen potkuja jäänyt 1–1 tasapeliin Liechtensteinin kanssa ja menettänyt mahdollisuutensa selvitä MM-kisoihin.


title: Michal Hipp

text: Kesäkuussa 2014 Hipp aloitti FC Nitran päävalmentajana. Hippin tavoitteena oli nostaa Slovakian 2. Ligaan pudonnut seura takaisin menestykseen, mutta kausi 2014/15 päättyi pettymykselliseen viidenteen sijaan. Hipp sai potkut seurasta syyskuun lopussa 2015, kun Nitra majaili 2. Ligassa kolmantena.


title: Michal Hipp

text: Tammikuussa 2016 Hippistä tuli Tšekin liigassa pelanneen FC Vysočina Jihlavan päävalmentaja.


title: Rolf Grönblad

text: Rolf Grönblad (24. syyskuuta 1895 Vaasa – 20. huhtikuuta 1962 Karjaa t. Helsinki) oli suomalainen hammaslääkäri ja levätutkija. Hän kiersi tutkimusmatkoilla Pohjoismaissa ja Etelä-Euroopassa. Hän julkaisi kymmenittäin arvokkaita levätutkimuksia. Hänet vihittiin Helsingin yliopiston kunniatohtoriksi 1950. Hän asui Karjaalla ja työskenteli siellä hammaslääkärinä vuodesta 1929.


title: Karl Wilhelm Sulin

text: Karl Wilhelm Sulin (18. syyskuuta 1839 Rauma – 8. helmikuuta 1897 Ikaalinen) oli suomalainen juristi ja porvarissäädyn valtiopäivämies.


title: Karl Wilhelm Sulin

text: Sulinin vanhemmat olivat kirkkoherra Benjamin Sulin ja Lovisa Emilia Forsinius. Hän valmistui filosofian kandidaatiksi 1863 ja lakitieteen kandidaatiksi 1867. Toimittuaan ensin Turun hovioikeudessa Sulin siirtyi Viipurin hovioikeuden sihteeriksi 1878 ja seuraavana vuonna hänestä tuli hovioikeuden asessori. Vuonna 1882 hänestä tuli Turun hovioikeuden asessori ja 1889 Ikaalisten tuomiokunnan tuomari. Sulinin erikoisalaa oli rikosoikeus, 1878 hänestä tuli sotaväen rikoslakien valmistelleen komitean jäsen ja sihteeri ja 1880 taas vuoden 1875 rikoslakiehdotusta tarkastavan komitean jäsen.


title: Karl Wilhelm Sulin

text: Sulin toimi porvarissäädyn edustajana vuoden 1888 valtiopäivillä, toimien niiden rikoslakivaliokunnassa. Jo vuonna 1872 Sulin julkaisi Karl Kristian Sjörosin kanssa ruotsiksi vuoden 1734 lain lisäyksineen, muutoksineen ja selityksineen, mistä hän toimitti yhteensä viisi myöhempää painosta. Suomalaisen Kirjallisuuden Seuran 1877 julkaisema suomenkielinen lakiteos perustui mainittuun kirjaan.


title: Karl Wilhelm Sulin

text: Sulinin puoliso vuodesta 1895 oli Maria Sofia Andersson (k. 1945).


title: Bagdadin veijari

text: Bagdadin veijari (, , ”Bagdadin varas”) on vuonna 1961 valmistunut italialais-ranskalainen seikkailuelokuva. Tuhannen ja yhden yön satuaiheeseen perustuvan elokuvan ovat ohjanneet Arthur Lubin ja Bruno Vailati. Sen pääosaa näyttelee yhdysvaltalainen kehonrakentaja Steve Reeves.


title: Bagdadin veijari

text: Taskuvaras Karim rakastuu Bagdadin sulttaanin tyttäreen Aminaan, jota tavoittelee myös ilkeä prinssi Osman. Prinssi antaa tytölle lemmenjuomaa, joka saa tämän sairastumaan vakavasti. Vanha taikuri selittää Karimille, että Aminan voi parantaa vain Seitsemän portin takana kasvava sininen ruusu. Karim lähtee etsimään kukkaa kokien lukuisia seikkailuja. Hänen palatessaan Osman on ottanut Aminan vangikseen, mutta taikurin avulla Karim onnistuu lyömään prinssin joukot. Sininen ruusu tuhoutuu taistelussa, mutta Karim antaa Aminalle valkoisen, joka muuttuu siniseksi rakkauden voimasta. Amina paranee ja kiitollinen sulttaani tekee Karimista Bagdadin uuden hallitsijan.


title: Bagdadin veijari

text: Elokuva on järjestyksessä kolmas saman itämaisen tarinan filmatisoinneista. Sen edeltäjiä ovat Raoul Walshin vuonna 1924 ohjaama ja Douglas Fairbanksin tähdittämä mykkäelokuvan klassikko "Bagdadin varas" sekä Alexander Kordan vuonna 1940 tuottama samanniminen värielokuva, jotka yhä tunnetaan fantasiaelokuvan klassikkoina.


title: Bagdadin veijari

text:
"Bagdadin veijari" on kuvattu CinemaScope-laajakangastekniikalla Eastmancolor-väreissä Titanuksen studiolla Roomassa sekä Saharan erämaan reunalla Tunisian Kairouanissa. Se on Herkules-elokuvillaan maailmanmaineeseen nousseen Steve Reevesin toinen elokuva yhdysvaltalaiselle tuottajalle Joseph E. Levinelle edellisenä vuonna ilmestyneen "Merirosvo Morganin" jälkeen. Reevesille maksettiin pääosan esittämisestä aikanaan huomattava 200 000 dollarin korvaus, ja hän onnistui Levinin vastustelusta huolimatta saamaan edellisestä elokuvastaan ylimääräisen 50 000 dollarin palkkion sen pääsylipputulojen ylitettyä kahden miljoonan rajan. "Bagdadin veijarin" amerikkalaiseksi ohjaajaksi palkattiin kokenut Arthur Lubin, joka oli tehnyt Hollywoodin pukudraamoja kuten "Ali Baba ja 40 rosvoa" (1944) sekä aiemmin työskennellyt myös Italiassa.
Kuvaajana toimi, kuten Reevesin edellisessäkin elokuvassa, maineikas Tonino Delli Colli, ja erikoistehosteista vastasi jo edellisen "Bagdadin varkaan" tekemiseen osallistunut brittiläinen Thomas Howard. Tehosteiden laatimiseen ja kuvauksiin osallistui myös myöhemmin kauhuelokuvien ohjaajana tunnettu Mario Bava, joka oli kuvannut Reevesin Herkules-elokuvat. "Pompeijin viimeisten päivien" kuvauksissa olkapäänsä vahingoittaneen Reevesin sijaisnäyttelijänä työskenteli Sergio Ciani, josta myöhemmin tuli yksi peplum-elokuvien tähdistä.


title: Bagdadin veijari

text: Vaikka "Bagdadin veijari" ei ylläkään edeltäjiensä tasolle, se on silti värikäs ja viehättävä fantasiaseikkailu, jota pidetään yhtenä Reevesin parhaista elokuvista. Sen erikoistehosteet ovat lähes vertaansa vailla italialaisen elokuvan historiassa. Niihin kuuluvat muun muassa lonkeromaiset elävät puut, näkymättömäksi tekevä viitta, siivekäs hevonen, munapäiset miekkamiehet ja Karimin kaksoisolentojen armeija. Elokuvan ansioita ovat myös Reevesin karismaattinen näyttelijäsuoritus, Flavio Mogherinin komea ja yksityiskohtainen lavastus, Filippo Sanjustin upeat itämaiset puvut sekä Carlo Rustichellin kaunis ja hienostunut musiikki. Sen suurin puute on käsikirjoitus, joka koostuu uudelleen lämmitetyistä peplum-elokuvien mielikuvitusaineksista.


title: Bagdadin veijari

text: Elokuvan leikkaajaksi mainitaan Gene Ruggiero, joka todennäköisesti on kuitenkin leikannut vain eurooppalaista kymmenen minuuttia lyhyemmän amerikkalaisen version. Ensimmäisten mainosjulisteiden lupaamaa ”jättimäistä tappajarapua” ei löydy kummastakaan versiosta, joten ilmeisesti siitä luovuttiin jo tuotantovaiheessa.


title: Bagdadin veijari

text: "Bagdadin veijari" keräsi Italiassa reilut 600 miljoonan liiran pääsylipputulot, mikä oli vain hieman enemmän kuin Reevesin edellisellä elokuvalla. Sen ulkomaiset tuotot olivat kuitenkin huomattavasti suuremmat erityisesti lastennäytösten ansiosta. Yhdysvalloissa levitysyhtiö Metro-Goldwyn-Mayer järjesti suuren mainoskampanjan, johon liittyi myös sarjakuvalehti sekä kioskikirja, jolla ei ole paljoakaan tekemistä elokuvan juonen kanssa.


title: Berndt Grönblom

text: Berndt Gustaf Grönblom (20. joulukuuta 1885 Turku – 4. lokakuuta 1970 Helsinki) oli suomalainen teollisuusjohtaja, koulutukseltaan diplomi-insinööri. Vuorineuvoksen arvon hän sai 1918. Hän oli vuonna 1926 perustamansa Oy Vuoksenniska Ab:n toimitusjohtaja. Hän sai Åbo Akademin kunniatohtorin arvon 1948. Hän oli useiden suomalaisten metalliyritysten johtaja ja aikansa merkittävimpiä teollisuusmiehiä. Vuorineuvoksenkatu Imatran Teppanalassa on nimetty vuorineuvos Berndt Grönblomin mukaan.


title: Berndt Grönblom

text: Berndt Grönblomin veli oli kauppaneuvos ja kauppatieteiden kunniatohtori (1953) Edgar Grönblom (1883–1960). Hän perusti 1901 koneliike Oy Grönblom Ab:n ja oli sen toimitusjohtaja 1919–1953. Hän oli Ruotsalaisen kauppakorkeakoulun valtuuskunnan puheenjohtaja.


title: Maciste e la regina di Samar

text: Maciste e la regina di Samar (”Maciste ja Samarin kuningatar”, italiaksi myös "Maciste contro gli uomini della luna", ”Maciste vastaan kuumiehet”; , ”Maciste vastaan kivimiehet”) on vuonna 1964 valmistunut italialais-ranskalainen peplumelokuva. Tieteisfiktion aineksia sisältävän filmin on ohjannut Giacomo Gentilomo. Sen päähenkilöä Macistea (eräissä kieliversioissa Herkulesta) esittää Sergio Ciani alias Alan Steel.


title: Maciste e la regina di Samar

text: Pahan kuningattaren Samaran neuvonantaja Gladius kutsuu Macisten (Herkuleen) pelastamaan maansa asukkaat, joita uhrataan Kuoleman vuoren sisällä eläville kuumiehille. Pelastuttuaan kuningattaren ansoista Maciste liittyy Gladiuksen tyttären Agarin kanssa prinssi Darixin johtamiin kapinallisiin. Samara antaa kuumiehien uhriksi Darixin rakastetun, sisarensa Bilisin, jonka veri on herättävä eloon kuumiesten kuningattaren Selenan. Maciste jää vangiksi ja voimainkoetuksesta selvittyään hän teeskentelee rakastuneensa Samaraan päästäkseen selville tämän juonesta. Lopuksi Maciste löytää hiekkamyrskyssä tiensä Kuoleman vuorelle, kukistaa kuumiehet ja pelastaa Bilisin. Maciste ja Agar lähtevät yhdessä kohti uusia seikkailuja.


title: Maciste e la regina di Samar

text: Cinecittàn studioilla kuvattu "Maciste e la regina di Samar" on halvalla tehty yksinkertainen toimintaelokuva, jonka peplumkliseisiin kuuluvat kömpelöt hirviöt, ansat, salaovet, kidutuslaitteet ja luonnonmullistukset. Italialainen Sergio Ciani on lihaksikas, hyväntuulinen ja toimelias voimamies ja ranskalainen Jany Clair camp-henkinen seksikäs paha kuningatar. Elokuva on kuuluisa turhauttavan pitkään jatkuvasta hiekkamyrskystään, johon verrattuna loppuhuipennus on äkkiä ohitse. Yhdysvaltalainen versio "Hercules Against the Moon Men" (”Herkules vastaan kuumiehet”) on saatavilla laadultaan vaihtelevina DVD-julkaisuina, joista kaikki eivät anna oikeaa käsitystä elokuvan alkuperäisistä väreistä.


title: Josef Werving

text: Josef Werving (3. toukokuuta 1814 Uusikaarlepyy – 6. elokuuta 1856 Viipuri) oli suomalainen virkamies ja kanavanrakentaja.


title: Josef Werving

text: Wervingin isä oli valtion rakennusmestari Josef Werving ja äiti Katarina Helena Nordbrandt. Vuonna 1829 hän tuli ylioppilaaksi ja koskenperkauskunnan kadetiksi, 1841 hän sai ylennyksen tie- ja vesikulkulaitosten insinöörikunnan kapteeniksi. Hänet määrättiin Saimaan kanavan rakennustyömaalle osastonjohtajaksi 1846, missä tehtävässä hän toimi kymmenen vuoden ajan. Werving vaikutti osaltaan merkittävästi kanavan rakentamiseen, mutta kuoli vähän ennen sen valmistumista.


title: Josef Werving

text: Wervingin puoliso vuodesta 1835 oli Charlotta Fredrika Lagervall (k. 1882), Parikkalan Koitsanlahden Hovin vuokraajan J. F. Lagervallin tytär. Parikkalaan Werving oli tullut Simpelejärven järvenlaskua valvomaan. Pariskunnan poika, Suomen 4. Oulun Tarkk'ampujapataljoonan ensimmäisenä komentajana toiminut eversti Karl Saladin Werving (1840-1885), syntyi juuri Parikkalassa.


title: Sinbad of the Seven Seas

text: Sinbad of the Seven Seas (”Seitsemän meren Sindbad”) on vuonna 1989 julkaistu italialais-yhdysvaltalainen seikkailuelokuva. Sen päähenkilöä Sindbad Merenkulkijaa esittää kehonrakentaja Lou Ferrigno.


title: Sinbad of the Seven Seas

text: Elokuvan kertojana toimiva äiti lukee lapselleen tarinaa Sindbadin seikkailuista. Basran sulttaanin ilkeä visiiri Jaffar ottaa vangikseen prinssi Aliin rakastuneen prinsessa Alinan. Sindbad ystävineen lähtee etsimään piilotettuja jalokiviä, joiden avulla he voivat murtaa Jaffarin taian ja pelastaa prinsessan. Matkallaan he kokevat monia mielikuvituksellisia seikkailuja. Löydettyään jalokivet Sindbad palaa kotiin, voittaa Jaffarin ja palauttaa järjestyksen Basraan. Ali ja Alina saavat toisensa, ja tyttö nukahtaa tarinan päättyessä.


title: Sinbad of the Seven Seas

text: Cannon Filmsin tuottajat Menahem Golan ja Yoram Globus ryhtyivät tekemään elokuvaa aluksi ohjaaja-käsikirjoittaja Luigi Cozzin kanssa. Cozzin muiden kiireiden takia ohjaustyö annettiin toimintaelokuvistaan tunnetulle Enzo G. Castellarille, joka kuvasi viiden miljardin liiran budjetilla kuuden tunnin pituisen neliosaisen televisioelokuvan. Golan ja Globus olivat tyytymättömiä työn tulokseen, ja filmi laitettiin kahdeksi vuodeksi hyllylle. Lopulta Cozzi sai tehtäväkseen muokata kuvatusta aineistosta yhdeksänkymmenen minuutin elokuvan. Cozzi leikkasi filmin uudelleen, kuroi palat yhteen uudella kehyskertomuksella ja lisäsi joukon erikoistehosteita. Lopputuloksena oli Castellarille tyypillista toimintaa ja Cozzille ominaista fantasiaa yhdistävä elokuva, joka julkaistiin videolla. Siitä ei tehty lainkaan italiankielistä versiota.


title: Sinbad of the Seven Seas

text: Kehonrakentaja Lou Ferrigno on varsin erikoinen valinta Tuhannen ja yhden yön tarinoiden seikkailijan rooliin. Valtavine lihaksineen ja jättivoimineen hän tuo mieleen jonkinlaisen Hulkin ja Kippari-Kallen välimuodon. Samojen tekijöiden Herkulesta esittänyt Ferrigno yrittää kovasti näytellä, mutta ei onnistu siinä kovinkaan hyvin. Elokuvan kohokohta on jännittävästi toteutettu kaksintaistelu Sinbadin ja hänen pahan kaksoisolentonsa välillä.


title: Sinbad of the Seven Seas

text: Typerä juoni, ala-arvoinen tuotanto ja yliampuvat näyttelijäsuoritukset ovat tehneet "Sinbad of the Seven Seasistä" eräänlaisen kulttisuosikin huonojen elokuvien ja tahattoman huumorin ystävien keskuudessa. Se toimii auttavasti myös lastenelokuvana. Luigi Cozzin tuotannosta kirjoittanut Gordiano Lupi kuvailee elokuvaa ”kiehtovaksi tarinaksi, joka ansaitsee tulla löydetyksi uudelleen”.


title: Parkanon varikko

text: Parkanon Varikko (lyhenne "PARV"), aikaisemmin Parkanon Pioneerivarikko (lyh. "ParkPionV tai ParPionV") oli Parkanossa Pirkanmaan maakunnassa sijainnut Puolustusvoimien erikoisvarikko. Varikon päätehtävä oli pioneerialan materiaalin kuten miinojen valmistus, varastointi ja joukoille jakaminen. Lisäksi sulutusmateriaali ja logistiikkatoimintoja kuului varikon vastuulle.


title: Parkanon varikko

text: Parkanon Varikko on perustettu vuonna 1940 osana silloista "Pioneerivarikko 2":ta (PionV 2).


title: Parkanon varikko

text: Varikon nimi muuttuui "Pioneerivarikoksi" jo vuonna 1944. Vuonna 1962 sen alaisuuteen perustettiin Virtain Varikko-osasto ja myöhemmin Kintauden varasto-osasto.


title: Parkanon varikko

text: Varikko siirrettiin Puolustusvoimien Materiaalilaitoksen alaisuuteen vuoden 1993 alussa laitosta perustettaessa.


title: Parkanon varikko

text: Varikon aikaisemmat nimet olivat Parkanon Pioneerivarikko (ParkPionV) ja Virtain varastoalue, vaikka toimintoja oli sekä Parkanossa että Virroilla. Se oli aikaisemmin Keuruun Pioneerivarikon varikko-osasto ParVko-os/KeuPionV, jonka hyvin pitkäaikainen johtaja (1975–) oli insinöörimajuri Ismo Paananen. Ennen lakkautusta vuonna 2013 varikko kuului Ähtärin Varikon hallintoon.


title: Parkanon varikko

text: Asevarikko sijaitsi Parkanon koillispuolella Haapamäki–Pori-radalla Niinisalo–Kihniö-osuudella Isokankaan linjavaihteen päässä.


title: Parkanon varikko

text:
Varikon päällikkönä ovat toimineen mm. seuraavat upseerit:
Varikko vaalii Parkanon Pioneerivarikon ja Pioneerivarikko 2:n perinteitä.
Sen joukko-osastotunnuksessa on hakku, kirves, miekka ja lapio aseteltuina lapionterän päälle sekä varikoille yhteinen V-kirjain.


title: Parkanon varikko

text: Varikon vuosipäivä on 25. heinäkuuta. Kunniamarssina on Koljonvirran marssi.


title: Parkanon varikko

text: Varikon historiasta on kirjoitettu everstiluutnantti Elja Purasen laatima teos "Keuruun Pioneerivarikko 1940–1990", [Parkano] : [Pioneerivarikko], 1990.


title: Assosiaatio (psykologia)

text: Assosiaatio tai mielleyhtymä viittaa yhteyteen konseptuaalisten entiteettien tai mielikuvien välillä joka aiheutuu mielikuvien samankaltaisuudesta tai mielikuvien läheisyydestä tilassa tai ajassa. Assosiaatiota käsitteli jo Platon ja Aristoteles erityisesti liittyen peräkkäisiin muistitapahtumiin, ja sen käsittelyä jatkoivat filosofit kuten John Locke, David Hume, David Hartley, James Mill, John Stuart Mill ja Alexander Bain. Assosiaatio on käytössä modernissa psykologiassa esimerkiksi ehdollistumisessa ja muistin neuroverkkomalleissa.


title: Corruption

text: Corruption (myös "Carnage") on vuonna 1968 julkaistu Robert Hartford-Daviksen ohjaama brittiläinen kauhuelokuva, jonka pääosissa ovat Peter Cushing ja Sue Lloyd.


title: Corruption

text: "Corruptionin" käsikirjoituksen laati Derek Ford ja Donald Ford. Tuottajana toimi Peter Newbrook. Elokuva kuvattiin Englannin East Sussexissa ja Lontoon kaupungissa.


title: Corruption

text: "Corruption" sai ensi-iltansa Länsi-Saksassa 19. heinäkuuta vuonna 1968. Kotimaassaan Isossa-Britanniassa elokuva pääsi teatterilevitykseen joulukuussa 1968. Yhdysvaltain ensi-ilta oli 4. joulukuuta 1968 New Yorkissa. "Corruption" julkaistiin myös Ruotsissa 29. syyskuuta vuonna 1969 ja Tanskassa 29. lokakuuta 1969. Columbia Pictures toimi elokuvan jakelijana Yhdysvalloissa ja Isossa-Britanniassa.


title: Thorwald Grönblom

text: Thorwald Grönblom (25. helmikuuta 1885 Tampere – 5. toukokuuta 1971 Tampere) oli suomalainentehtailija ja hyönteistieteilijä. Hän tutki perhosia, pistiäisiä ja kuoriaisia ja sai Vanamo-seuran Kairamo-mitalin ja Suomen hyönteistieteellisen seuran Saalas-mitalin.


title: Kiinankeihäskuusi

text: Kiinankeihäskuusi ("Cunninghamia lanceolata") on havupuulaji sypressikasvien ("Cupressaceae") heimon keihäskuusten ("Cunninghamia") suvussa. Laji kasvaa luonnonvaraisena itäisen ja kaakkoisen Aasian vuoristometsissä. Kiinankeihäskuuseen luokitellaan usein kuuluvaksi kaksi muunnosta ja lajia pidetään usein keihäskuusten suvun ja siten koko alaheimon "Cunninghamhioideae" ainoana nykyisin elävänä lajina. Eräät kasvitieteilijät luokittelevat kuitenkin lajin muunnoksen "Cunninghamia lanceolata" var. "konishii" omaksi lajikseen taiwaninkeihäskuusi ("Cunninghamia konishii").


title: Kiinankeihäskuusi

text: Kiinankeihäskuusi on kasvuympäristöstä riippuen puu tai pensas. Se voi kasvaa 50 metriä korkeaksi ja rungon rinnankorkeusläpimitaltaan kolme metriä leveäksi. Latvus on yleensä kartiomainen. Oksat haarautuvat yleensä säteittäin, ja ne ovat kärjistään riippuvia. Kiinankeihäskuuset ovat usein monirunkoisia, mutta voivat olla myös yksirunkoisia.


title: Kiinankeihäskuusi

text: Kaarna on pitkittäin uurteista ja hilseilee epäsäännöllisinä liuskoina. Sen väri vaihtelee tummanharmaasta punaruskeaan. Kaarnan hilseilevän ulkokerroksen alta paljastuva sisempi kerros on tuoksuvaa ja väriltään punertavaa tai kellertävää.


title: Kiinankeihäskuusi

text: Kapeat lehdet ovat tasasoukan suikeita, jäykkiä ja suoria tai hieman sirppimäisiä. Ne ovat tavallisesti 0,8–6,5 senttimetriä pitkiä ja 1,5–5 millimetriä leveitä. Lehdet ovat usein piikkikärkisiä ja laidoiltaan hienohampaisia. Hampaita on tavallisesti 18–55 lehden kummallakin sivulla. Lehdillä on erottuva 0,3–1,2 millimetriä leveä keskisuoni. Lehdet ovat asettuneet kierteisesti, mutta yleensä kääntyneet verson sivuille kaksirivisesti. Lehtien kummallakin pinnalla on ilmarakojuovia. Muunnoksella var. "lanceolata" ilmaraot muodostavat tavallisesti 16–28 juovaa lehtien alapinnalla. Taiwaninkeihäskuusella eli muunnoksella var. "konishii" juovia on yleensä vähemmän. Lehtien kanta on johteinen.


title: Kiinankeihäskuusi

text: Kiinankeihäskuusi on yksikotinen ja erilliset hede- ja emikukinnot eli kävyt kasvavat samoissa kasviyksilöissä. Hedekävyt kasvavat tavallisesti 1–3, joskus viidessäkin 8–20 kävyn ryhmässä versojen kärjissä. Ne ovat pitkänpyöreän kartiomaisia ja koostuvat useista kierteisesti asettuneista hedelehdistä. Emikävyt kasvavat 1–4 kävyn ryhmissä versojen kärjissä. Ne ovat pölytysvaiheessa noin 12 millimetriä pitkiä ja 8 millimetriä leveitä. Siementen kypsyessä kävyt ovat munanmuotoisia tai lähes pallomaisia, 1,8–4,5 senttimetriä pitkiä ja 1,2–4 senttimetriä leveitä. Muunnoksen var. "lanceolata" kävyt ovat tavallisesti yli 2,5 senttimetriä pitkiä ja muunnoksen var. "konishii" pienempiä, yleensä alle 3 senttimetriä pitkiä. Keihäskuusten emikävyissä on pienet emilehdet ja suuret suojuslehdet, joita on usein kutsuttu kirjallisuudessa epätarkasti käpysuomuiksi. Suojuslehdet ovat usein vahapintaisia, teräväkärkisiä ja muodoltaan leveänpuikeita tai kolmiomaisia. Siemenet ovat pitkänpyöreitä tai kapeanpuikeita. Ne ovat kyljistään lenninsiivellisiä ja 5–6 millimetriä pitkiä.


title: Kiinankeihäskuusi

text: Keihäskuusten sukua on perinteisesti yleensä pidetty kaksilajisena, jolloin mantereisen Aasian populaatiot on luokiteltu kiinankeihäskuusiksi ja Taiwanin saaren kanta taiwaninkeihäskuuseksi. Molekyylibiologisten tutkimusten perusteella kuitenkin osa Manner-Aasian puista on taiwaninkeihäskuusia, eikä lajeilla ole suurta geneettistä eroa. Nykyisin taiwaninkeihäskuusi luokitellaan usein kiinankeihäskuusen muunnokseksi "Cunninghamia lanceolata" var. "konishii" ja kiinankeihäskuusen muut populaatiot muunnokseksi "Cunninghamia lanceolata" var. "lanceolata". Tässä luokituksessa kiinankeihäskuusi on keihäskuusten suvun ainoa nykyisin elävä laji.


title: Kiinankeihäskuusi

text: Kiinankeihäskuusi kasvaa luontaisena eteläisessä Kiinassa, Taiwanissa, Vietnamissa, Laosissa sekä mahdollisesti Kambodžassa. Sitä esiintyy 200–2 800 metrin korkeudella merenpinnasta. Lajia on pitkään kasvatettu laajalti itäisessä Aasiassa, eikä sen alkuperäisestä levinneisyysalueesta ole varmuutta.


title: Kiinankeihäskuusi

text: Muunnos "Cunninghamia lanceolata" var. "lanceolata" kasvaa eteläisessä Kiinassa ja Vietnamissa. Muunnos var. "konishii" kasvaa Taiwanilla, Kiinan Fujianin maakunnassa, Vietnamissa sekä Laosissa.


title: Kiinankeihäskuusi

text: Kiinankeihäskuusi kasvaa monenlaisilla paikoilla. Muunnos var. "lanceolata" kasvaa usein valtapuulajina elinalueensa metsissä. Sitä kasvaa myös kivikkoisilla rinteillä ja teiden varsilla. Se menestyy parhaiten hyvin vettä läpäisevillä hiekkaisilla ja hiesuisilla mailla, ja kestää alimmillaan noin −18 – −12 celsiusasteen lämpötilaa. Taiwaninkeihäskuusi eli muunnos var. "konishii" kestää alimmillaan vain noin −7 – −1 celsiusasteen lämpötilaa.


title: Kiinankeihäskuusi

text: Kiinankeihäskuusi on taloudellisesti arvokas nopeakasvuinen puu. Se on yksi Etelä-Kiinan tärkeimmistä sahapuista. Puuaines on helposti työstettävää, hyvin lahonkestävää, eivätkä termiitit vahingoita sitä. Puuta käytetään talojen, siltojen ja veneiden rakennukseen, valopylväisiin sekä huonekalujen valmistukseen. Siitä valmistetaan myös puukuitua.


title: Kiinankeihäskuusi

text: Kiinankeihäskuusta käytetään myös laajalti koristepuuna. Sitä lisätään usein pistokkaista, mutta sitä voidaan kasvattaa myös siemenestä. Latvapistokkaista kasvatetut puut kasvattavat lajille tyypillisen kartiomaisen latvuksen, mutta sivuoksista otetut pistokkaat tuottavat leveälatvuksisia puita.


title: Putous (3. tuotantokausi)

text: Putouksen kolmas tuotantokausi esitettiin MTV3-kanavalla lauantai-iltaisin 7. tammikuuta 2012 alkaen. Kauden viimeinen lähetys, "Putous-UNICEF", esitettiin televisiossa 3. maaliskuuta 2012.


title: Putous (3. tuotantokausi)

text: Kolmannella kaudella jatkoivat kaikki edellisen kauden näyttelijät lukuun ottamatta Ville Myllyrinnettä ja Joanna Haarttia. Heidän tilalleen tulivat Elena Leeve ja Armi Toivanen. Kaudella juontajat vaihtuivat viikoittain seuraavaan näytön paikkaan asti. Jaakko Saariluoma juonsi kuitenkin viikoittain vuoden sketsihahmokilpailun.


title: Putous (3. tuotantokausi)

text: "Vuoden sketsihahmo-kilpailun" voitti Armi Toivasen esittämä Leena Hefner o.s. Herppeenluoma floridalainen hyväntekeväisyystekijä.


title: Putous (3. tuotantokausi)

text: Tuotantokauden pohjalta julkaistiin kokoelmalevy "Putous 3".


title: Putous (3. tuotantokausi)

text: Näytön paikkaan joutunut toimi kolmannella kaudella juontajana aina seuraavaan Näytön paikkaan asti, lukuun ottamatta "Putous-UNICEF"-jaksoa. Jaakko Saariluoma juonsi 3.kauden alun 7.1.2012 ennen Riku Niemisen Näytön paikkaa.


title: Putous (3. tuotantokausi)

text: Joukkueet:


title: Putous (3. tuotantokausi)

text: Kolmannella tuotantokaudella jokaista suoraa lähetystä seurasi yli miljoona katsojaa. Finaalilähetys keräsi keskimäärin 1 347 000 katsojaa, mikä oli sarjan uusi katsojaennätys.


title: Baskervillen koira (vuoden 1959 elokuva)

text: Baskervillen koira () on Terence Fisherin ohjaama ja Hammer Film Productionsin tuottama brittiläinen rikos- ja goottikauhuelokuva vuodelta 1959. Elokuva perustuu Sir Arthur Conan Doylen samannimiseen romaaniin, jonka pohjalta Peter Bryan laati käsikirjoituksen. Pääosissa ovat Peter Cushing Sherlock Holmesina, André Morell tohtori Watsonina ja Christopher Lee Sir Henry Baskervillenä.


text: "Baskervillen koira" on ensimmäinen Doylen "Baskervillen koira" -romaanin pohjalta värillisenä kuvattu elokuva. Se on yksi Hammer Film Productionsin historian kriittisesti ylistetyimpiä elokuvia.


text:
Sir Hugo Baskerville (David Oxley) oli julma mies ja kun hänen kaappaamansa tyttö (Judi Moyens) karkasi juopottelevaa retkulaumaa tuli Baskerville hulluksi vihasta, laski koirat irti ja ratsasti vimmoissaan saaliinsa perään. Hän ei palannut siltä retkeltä vaan kuoli helvetin koiran raatelemana ja siitä eteenpäin Baskerville-suku on ollut kirottu. Sir Charles Baskervillen kuolema nummella kutsuu paitsi Etelä-Afrikassa olevan perijän, Sir Henryn (Christopher Lee) takaisin myös saa tohtori Mortimerin (Francis de Wolff) ottamaan yhteyttä Sherlock Holmesiin (Peter Cushing). Tohtori Watsonin (André Morell) avulla Holmes syöksyy jutun keskelle Dartmoorin nummimaisemaan ja murhayritys osoittaa hänen olevan oikeassa, sillä miljoonan punnan omaisuus on paljon rahaa.
"Baskervillen koiran" kuvaukset alkoivat 8. syyskuuta vuonna 1958. Elokuvaa kuvattiin Berkshiren Oakley Greenissä sijaitsevilla Bray Studiosilla ja Surreyssä. Kuvaukset kestivät lokakuuhun 1958 asti.


text: Christopher Lee myöntää, että hänellä on sairaalloinen hämähäkkipelko. Elokuvan tarantella-kohtauksessa paniikki Leen kasvoilla ei ole näyttelemistä.


text: Sherlock Holmesin ominaisuuksiin kuuluu piipun poltto, mutta Peter Cushing ei pitänyt piipun mausta. Cushing piti piipun maun poistoon aina maitolasia käden ulottuvilla.


text: Elokuvaa varten käytettiin oikeaa Colonel-nimistä koiraa.


text: Elokuvaa varten on muutettu merkittäviä romaanin yksityiskohtia. Näiden joukossa on muun muassa:"Baskervillen koira" sai ensi-iltansa kotimaassaan Isossa-Britanniassa 4. toukokuuta vuonna 1959. Suomessa elokuva julkaistiin 15. toukokuuta. Yhdysvalloissa elokuva julkaistiin 3. heinäkuuta. Elokuva pääsi myös teatterilevitykseen Tanskaan 9. marraskuuta, Länsi-Saksaan 27. marraskuuta, Ranskaan 23. joulukuuta, Meksikoon 24. joulukuuta, Espanjaan 7. marraskuuta vuonna 1960, Portugaliin 18. toukokuuta vuonna 1961 ja Itä-Saksaan 10. heinäkuuta vuonna 1964. United Artists toimi elokuvan levittäjänä Yhdysvalloissa ja Isossa-Britanniassa.


text: Peter Cushingin tulkitsema Holmes sai osakseen sekalaisia arvosteluja elokuvan ilmestymisen aikaan. "Films and Filming" kutsui häntä muun muassa "vallattomaksi ja ärhäkäksi Holmesiksi". "The New York Herald Tribune" sen sijaan totesi "Peter Cushing on voimakas ja innokas Sherlock Holmes". André Morellin tulkitsemaa Watsonia on ylistetty hahmon tarkasta tulkinnasta, joksi itse kirjailija Arthur Conan Doyle kuvitteli tohtori Watsonin olevan.


text: "Baskervillen koira" on myöhemmin saanut paremman vastaanoton, ja sillä on 11 arvosteluun perustuva ”tuore”-arvosana Rotten Tomatoes -sivustolla. "Time Outin" kriitikko kirjoitti elokuvan olevan ”paras koskaan tehty Sherlock Holmes -elokuva ja yksi Hammerin hienoimmista elokuvista”.


text: Metro-Goldwyn-Mayer on julkaissut "Baskervillen koiran" DVD:lle vuosina 2002 ja 2003.


title: Štěpán Jeník

text: Štěpán Jeník (s. 12. helmikuuta 1993 Praha, Tšekki) on tšekkiläinen jääkiekkopuolustaja, joka edustaa kotimaansa kolmanneksi korkeimmalla sarjatasolla 2. Národní Hokejová Ligassa pelaavaa HC Frýdek-Místekiä. Hän on pelityyliltään fyysinen puolustava puolustaja.


title: Štěpán Jeník

text: Jeník on HC Slavia Prahan kasvatti. Hän aloitti jääkiekon 6-vuotiaana. Jeník voitti Tšekin U18-junioreiden mestaruuden vuonna 2010. Seuraavalla kaudella 2010–2011 hän teki 17-vuotiaana debyyttinsä Extraligassa, jossa Jeník pelasi neljä ottelua. Kaudella 2011–2012 hän ei pelannut otteluakaan Extraliigassa, mutta Jeník pelasi miesten peleissä yhden ottelun verran lainalla Tšekin toiseksi korkeimmalla sarjatasolla 1. česká hokejová ligan HC Mostissa.


title: Štěpán Jeník

text: Kauden 2012–2013 kynnyksellä Jeník siirtyi Suomeen ja Oulun Kärppien A-nuoriin. Tammikuussa hänet nostettiin joukkueen SM-liigarinkiin, mutta Jeník ei kuitenkaan debytoinut kauden aikana SM-liigassa. Kaudeksi 2013–2014 hän siirtyi 1+1-vuotisella sopimuksella Kärpistä valmentajakaksikko Hannu Aravirta-Pasi Mustonen perässä Pelicansiin. Jeník ei saanut peliaikaa seuran liigajoukkueesta, mutta miesten pelejä hän pelasi lähes koko syyskauden ajan lainalla Mestis-joukkue Heinolan Peliitoissa.


title: Štěpán Jeník

text: Jeník palasi kaudeksi 2014–2015 kotimaahansa ja siirtyi 1. ligassa pelaavaan HC Havlíčkův Brodiin. Hän pelasi kauden aikana myöhemmin sarjatasoa alempana 2. česká hokejová ligan HC Pelhřimovissa sekä HC Baník Sokolovissa, jonka kanssa Jeník eteni aina 1. ligan karsintoihin, mutta joukkue jäi kuitenkin ilman sarjanousua. Kaudella 2015–2016 hän jatkaa uraansa 2. ligan HC Frýdek-Místekissä. Joukkueen kausi päättyi sarjanousuun 1. ligaan.


title: Štěpán Jeník

text: Jeník pelasi alle 20-vuotiaiden MM-kilpailuissa vuonna 2013 ja alle 18-vuotiaiden MM-kilpailuissa vuonna 2011. Hän pelasi myös Ivan Hlinkan muistoturnauksessa vuonna 2010 sekä World U-17 Hockey Challengessa vuonna 2010.


title: PRC

text: PRC voi tarkoittaa seuraavia asioita:


title: BeZ bileta

text: BeZ bileta on suosittu, vuonna 1999 perustettu valkovenäläinen yhtye. Yhtye esiintyy pääosin venäjäksi. Suomessa yhtyeen kappaleita on soittanut muun muassa venäjänkielinen radiokanava Radio Sputnik.


title: BeZ bileta

text:
Yhtyeen kokoonpano on vaihdellut vuosien kuluessa.
Useita yhtyeen kappaleista on julkaistu myös musiikkivideona.


title: BeZ bileta

text: Yhtye on voittanut useita vuoden parhaan julkaisun palkintoja kappaleillaan, levyillään ja videoillaan vuosittaisilla valkovenäläisen rockin palkintojuhlissa (). Menestys on myös Valko-Venäjän poliittisen johdon tunnustama; yhtye sai esimerkiksi joulukuussa 2012 valtiollisen musiikkipalkinnon vuoden parhaasta konsertista.


title: Jocks

text: Jocks (myös "Road Trip") on vuonna 1986 julkaistu Steve Carverin ohjaama komediaelokuva, jonka pääosissa ovat Scott Strader, Perry Lang, Mariska Hargitay ja Richard Roundtree.


title: Jocks

text: Elokuvan käsikirjoittajina toimivat Michael Lanahan ja David Oas. Elokuvan tuottivat John C. Broderick ja Ahmet Yasa. "Jocks" kuvattiin vuonna 1984 Nevadan Las Vegasissa ja Kalifornian Los Angelesissa.


title: Jocks

text: "Jocks" sai ensi-iltansa Yhdysvalloissa 14. marraskuuta vuonna 1986. Elokuva koskaan ei päässyt laajaan levitykseen ja tuottikin vain 120 808 dollaria. Elokuvasta tuli yksi vuoden 1986 huonoimmin menestyneistä elokuvista. Elokuva julkaistiin DVD:lle vuonna 2006.


title: Työosuuskunta

text: Työosuuskunta on yksi osuustoiminnan muoto. Se on jäsentensä omistama osuuskunta, yritys, jonka tarkoituksena on työllistää jäseniään. Tyypillisesti työosuuskunnan tarkoituksena ei ole tuottaa voittoa, vaan tulos jaetaan tilikauden aikana palkkoina työtä tehneille. Työosuuskunta mahdollistaa yhteisöllisen yrittämisen, ja parhaimmillaan se on usean saman alan edustajan muodostama ryhmä, jonka jäsenet täydentävät toisiaan ammatillisesti ja aikataulullisesti.


title: Työosuuskunta

text: Haasteena työosuuskunnassa on selvitä haasteellisesta kirjanpidosta ja välttyä ristiriidoilta jäsenten välillä.


title: Työosuuskunta

text: Työttömyyskorvauksia haettaessa on Suomessa katsottu, että osuuskunnan jäsenyys ei estä työttömyyspäivärahan saantia, jos työosuuskunnassa on vähintään seitsemän jäsentä (omistusosuus alle 15 prosenttia). Jos osuus on isompi, jäsen katsotaan yrittäjäksi hänen työttömyysturvansa osalta.


title: Työosuuskunta

text: Suomessa työosuuskuntia on ollut rannikkoseuduilla noin 1890-luvulta lähtien 1950-luvulle saakka etenkin satama- ja rakennusaloilla.


title: Työosuuskunta

text: Työosuuskunta oli Suomessa vielä 1980-luvulla harvinainen. Työosuuskuntia oli vain kourallinen ja niitä perustettiin muutamia vuodessa. Osuuskuntaa ei yleisesti tunnettu itsensä työllistämisen ja yhteisyrittämisen muotona.


title: Työosuuskunta

text: 1990-luvun lamavuosien aika perustettiin parisataa työosuuskuntaa. Työttömien yhdistyksillä oli siinä keskeinen rooli. Työttömien osuuskuntia perustettiin tyypillisesti työvaltaisille aloille, joilla ei tarvittu paljon alkupääomaa. Osuusmaksut pyrittiin pitämään maltillisina, jolloin jäsenen taloudellinen riski jäi pieneksi. Osuuskunnat olivat jäsenilleen työttömyyden aiheuttamaa ahdistusta lievittävä sidosryhmä, joilla lisättiin oma-aloitteisuutta, edistettiin työelämään pääsyä ja torjuttiin syrjäytymistä. Myöhemmin 1990-luvulla myös viranomaiset kiinnostuivat tästä työllistämisen mallista, ja työosuuskuntia pyrittiin synnyttämään tietoisesti. Työttömien osuuskuntien kuumin perustamisvaihe hiipui 1990-luvun loppua kohti, kun talous nousi ja palkkatyötä oli jälleen enemmän tarjolla.


title: Työosuuskunta

text: Edelläkävijänä toiminnassa oli Kirkkonummella 1993 perustettu Aktio, joka oli alle neljä vuotta toiminnassa, mutta inspiroi muita kokeilemaan yritysmuotoa. Myös osuustoiminnallisten yrityksien perustamiskurssit lisäsivät työosuuskuntien määrää ja 1998 mennessä niitä oli lähes kolmesataa.


title: Työosuuskunta

text: Ongelmia 1990-luvulla syntyi siitä, katsottiinko osuuskunnan jäsen sosiaaliturvassa yrittäjäksi ja oliko hänellä oikeus työttömyysturvaan. Muodostui sääntö, jonka mukaan vähintään 7 jäsenen osuuskunnassa jäsenen oikeus työttömyysturvaan säilyy. Se nähtiin tärkeäksi motivaatiotekijäksi osuuskuntien perustajien joukossa. Osa työosuuskunnista hiipui, kun jäsenet saivat palkkatyötä muualta. Osa jäi kuitenkin toimimaan joko niin, että jäsenet eivät haikailleet enää palkkatyöhön tai niin, että palkkatyöhön siirtyneiden jäsenten tilalle rekrytoitiin uusia.


title: Työosuuskunta

text: Osa työttömien osuuskunnista ajautui ongelmiin. Joissain jäsenet jäivät odottelemaan, että joku hankkii heille töitä. Osuuskuntia myös kaatui jäsenten keskinäisiin ristiriitoihin, kun jäsenten käsitykset yhteistoiminnasta ja yhteisyritysten pelisäännöistä erosivat. Tunnetaan myös tapauksia, joissa joku kavalsi osuuskunnan rahat.


title: Työosuuskunta

text: 2000-luvulle tultaessa siirryttiin työttömien osuuskunnista asiantuntijaosuuskuntien ja luovien alojen osuuskuntien nousukauteen. Luovilla aloilla työosuuskunta voi ratkaista freelancerina toimimisen ongelmia. Asiantuntijaosuuskunnille on tyypillistä, että tarvittava varallisuus on pääasiassa työntekijöiden osaamista eikä muuta alkupääomaa suuresti tarvita. Tyypillisiä asiantuntijaosuuskuntia ovat konsultoinnin, koulutuksen, tietotekniikan, uusmedian, kustannustoiminnan ja viestinnän alojen osuuskunnat. Perustamisen lähtökohtana voi olla asiantuntijan oma työttömyyskokemus tai halu toimia yrittäjänä.


title: Työosuuskunta

text: Jotkut osuuskunnat on perustettu jäsentensä työllistämiseksi. Osuuskunnan perustamiseen ei yleensä tarvita suuria pääomia, vaan perustajien itsensä määrittelemä osuusmaksu riittää. Keskitettyjen ja jaettujen kustannusten kautta osuuskuntamuotoinen yrittäminen säästää myös aikaa, vaivaa ja rahaa. Kullakin jäsenellä on yksi ääni ja äänivalta jakaantuu tasaisesti jäsenten kesken. Yritystoiminnan riski on pienempi kuin henkilöyhtiöissä, sillä vastuu yritystoiminnasta rajoittuu sijoitettuun pääomaan eikä jäsen voi pahimmassakaan tapauksessa menettää kuin sijoittamansa osuusmaksun.


title: Työosuuskunta

text: Työn tekeminen perustuu työsopimukseen osuuskunnan ja jäsenen välillä. Työn hinnoittelun pohjana voi olla palkka ja palkan sivukulut. Lisäksi on huomioitava muut muuttuvat kulut sekä osuuskunnan toiminnasta aiheutuvat kiinteät kulut. Työsuhde on aivan samanlainen kuin missä tahansa työnantajalla – osuuskunnan jäsen vain on työssä itse omistamassaan yrityksessä. Tällöin tärkeintä ei ehkä ole osuuskunnan voiton maksimointi, vaan hyvinvoinnin ja edun tuottaminen itse työn tekijöille. Mahdolliset voittovarat voidaan käyttää osuuskunnan kehittämiseen tai jakaa jäsenille osuuspääoman korkona tai ylimääräisenä palkkana.


title: Työosuuskunta

text: Osuuskunta mahdollistaa myös osa-aikaisen yrittämisen. Osuuskuntamuotoisen yrityksen perustaminen on yksi tapa kokeilla yrittäjyyttä suhteellisen riskittömästi.


title: Työosuuskunta

text: Jos osuuskunnassa on vähintään seitsemän (7) jäsentä, heitä ei luokitella työttömyysturvan suhteen yrittäjiksi, vaan heillä säilyy oikeus palkansaajan työttömyysturvaan. Jos jäseniä kuitenkin on vähemmän kuin seitsemän, jäsenet katsotaan yritystoimintaa harjoittaviksi henkilöiksi. Työttömyysturvan kannalta on tärkeää, ettei jäsenmäärä putoa alle seitsemän. Jos yritystoiminnan alkuvaiheessa työtä ei ole riittävästi, jäsen voi hakea soviteltua työttömyyspäivärahaa.


title: Työosuuskunta

text: Osuuskuntayrittäjyys mahdollistaa joustavan ja verkostomaisen yrittämisen. Esimerkiksi joukko luovien alojen ammattilaisia voi vuokrata yhteiset työtilat tai markkinoida tuotteitaan yhteisen osuuskunnan kautta. Näin jokaisen ei tarvitse hankkia omaa työtilaa, ostaa yksin kaikkia laitteita, järjestää omaa kirjanpitoa tai vastata yksin markkinoinnin kuluista.


title: Työosuuskunta

text: Yhtenä haasteena osuuskunnassa on, että kaikki jäsenet eivät välttämättä sitoudu kunnolla osuuskunnan toiminnan kehittämiseen. Toisena haasteena on, että osuuskuntayrittäjyyttä ei tunneta kovin laajasti ja yritysneuvonnan saaminen voi olla ongelma.


title: Tervolan varikko

text: Tervolan varikko (lyhenne TERV), oli Tervolassa Lapin maakunnassa sijainnut Puolustusvoimien erikoisvarikko. Varikon päätehtävänä oli mm. ajoneuvo- ja asealan materiaalin kuten telakuorma-autojen huolto- ja korjaamotoiminta sekä varastointi ja logistiikkatoiminnot. Varikko on ollut vuoden 2009 alusta puolustusvoimien strategisen kumppaniyhtiön Millog Oy:n Tervolan toimipiste. Yksikön päällikkönä on Raimo Tumelius.


title: Tervolan varikko

text: Tervolan varikko perustettiin Puolustusvoimien varikoista viimeisenä vuonna 1988. Varikko toimi kokonsa vuoksi aluksi Pohjois-Suomen sotilasläänin alaisuudessa keskittyen Suomen pohjoisen joukko-osastojen huoltoon ja materiaalin logistiikkaan.


title: Tervolan varikko

text: Varikko siirrettiin Puolustusvoimien materiaalilaitoksen alaisuuteen vuoden 1993 alussa laitosta perustettaessa. Yksikössä työskentelee muutamia kymmeniä henkilöitä. Varikon alueella sijaitsee myös nykyisen Logistiikkalaitoksen logistiikkarykmenttisektorin alainen Tervolan varasto.


title: Tervolan varikko

text: Varikon viimeisenä päällikkönä toimi everstiluutnantti Mikko Taussi.


title: Tervolan varikko

text: Päällikkönä ovat toimineet seuraavat upseerit:Puolustusvoimien käytöstä poistetun materiaalin huutokauppoja järjestetään varikon alueella lähes vuosittain.


title: Tervolan varikko

text: Varikon vuosipäivään vietetään sen perustamisen vuosipäivän muistoksi 1. huhtikuuta. Sen entisessä joukko-osastotunnuksessa on kaksi ristikkäin olevaa tykinputkea, joiden päällä tykkilaverin pyörä sekä niiden alla varikoille yhtenäinen V-kirjain.


title: Antti Vierula

text: Antti Vierula (s. 23. tammikuuta 1980 Ähtäri) on suomalainen urheiluvalmentaja. Vierula kuntovalmentaa Formula 1 -sarjassa Mercedes-tallissa ajavaa Valtteri Bottasta . Aikaisempia Vierulan valmennettavia ovat olleet moottoriurheilun puolella Formula 1 -sarjan maailmanmestari Lewis Hamilton 2011-2012 , Sergio Pérez 2013 , Kevin Magnussen 2014 , moninkertainen Rallin MM-sarjan mestari Sébastien Loeb sekä ratamoottoripyöräilijä Dani Pedrosa. Yleisurheilun puolella Vierulan valmennettavia ovat olleet moukarinheittäjät Merja Korpela, David Söderberg sekä Candice Scott.


title: Antti Vierula

text: Twitter | Antti Vierula


title: Jari Kaivo-oja

text: Jari Kaivo-oja (s. 21. syyskuuta 1961, Kajaani) on tutkimusjohtaja Tulevaisuuden tutkimuskeskuksessa Turun yliopistossa. Hän on koulutukseltaan hallintotieteiden tohtori ja yhteiskuntatieteiden maisteri Tampereen yliopistosta.


title: Jari Kaivo-oja

text: Hänen väitöskirjansa "Analyses of Historical and Future Problems of Sustainable Development: Research Articles in Spatial Sustainability Analysis, Planning and Evaluation" julkaistiin vuonna 2004 Tampereen yliopistossa.


title: Jari Kaivo-oja

text: Jari Kaivo-oja on yhteiskuntatieteiden maisteri (Kansainvälinen talous -linja, Kansantaloustiede, Tampereen yliopisto) ja hallintotieteiden tohtori (Aluetiede, Tampereen yliopisto). Hän on tehnyt myös maisterintasoisen opinnäytteen "Julkisen vallan tehtävä joukkotiedotusmarkkinoilla" tiedotusopissa ja vuonna 1998 lisensiaatintyön "Esseitä tulevaisuustietoisesta kestävän kehityksen alue- ja yhteiskuntapolitiikasta" (Tampereen yliopisto).


title: Jari Kaivo-oja

text: Kaivo-oja on Helsingin yliopiston dosentti (suunnittelumaantiede, Geotieteiden ja maantieteen oppiaine, Matemaattis-luonnontieteellinen tiedekunta) ja Lapin yliopiston dosentti (innovaatiotutkimus ja ennakointitutkimus, Yhteiskuntatieteellinen tiedekunta). Hän on vieraileva tutkimusprofessori Kazimieras Simonavičius yliopistossa Vilnassa (KSU, Vilna, Liettua) hankkeessa "The Platforms of Big Data Foresight" 2018-2021.


title: Jari Kaivo-oja

text: Hän on osallistunut alan täydennyskoulutukseen mm. suorittamalla Euroopan Unionin integroidun arviointimenettelyn kurssin Maastrichtin yliopistossa ja IFS-systeeminallin koulutuskursseissa Coloradon yliopistossa. Vuonna 2011 hän toimi vierailevana tutkijana Stanfordin yliopistossa. Hän on luennoinut mm. Turun kauppakorkeakoulussa ja monissa maamme muissa yliopistoissa. Hän on toiminut tieteellisenä neuvonantajana Euroopean Unionin hankkeissa "INTEGRAL" (Future-oriented Integrate Management of European Forest Landscapes, https://www.eustafor.eu/uploads/Flyer_INTEGRAL_web.pdf) vuosina 2011-2015 ja "RACE2050" vuosina 2011-2015 (Responsible Innovation Agenda for Competitive European Transport Industries Up To 2050, http://www.race2050.org/).


title: Jari Kaivo-oja

text: Jari Kaivo-oja aloitti akateemisen uransa tutkimusavustajana Metsäntutkimuslaitoksen Rovaniemen tutkimusasemalla vuonna 1987. Hän on erikoistunut tulevaisuudentutkimuksen metodologioihin, ennakointitutkimukseen, energia- ja ympäristötutkimukseen sekä innovaatiotutkimukseen. Jari Kaivo-oja on työskennellyt monissa kansainvälisissä tutkimushankkeissa mm. Euroopan komissiolle, Euroopan parlamentille, European Foundationille, Eurostatille ja Nordic Innovation Centrelle.


title: Jari Kaivo-oja

text: Kaivo-oja on ollut Tampereen yliopiston Yhteiskuntatieteellisen tutkimuslaitoksen (nykyisin Yhteiskunta- ja kulttuuritutkimuksen yksikkö), Tampereen teknillisen yliopiston (Sähkötekniikka, Systeemitutkimuslaboratorio), Helsingin yliopiston (nykyisin RURALIS Instituutti) ja Turun yliopiston Tulevaisuuden tutkimuskeskuksen palveluksessa. Vuosina 1993–1995 hän työskenteli "Kestävän kehityksen malliprojektin" projektikoordinaattorina Etelä-Savossa Helsingin ja Joensuun yliopistoissa. Vuonna 1995 hän aloitti tutkijana Turun kauppakorkeakoulun yhteydessä toimineessa Tulevaisuuden tutkimuskeskuksessa. Vuosina 2003–2005 hän toimi TERRA 2000 -hankkeessa Sustainable Knowledge Society -teematutkimusryhmän koordinaattorina RAND Europen koordinoimassa tiedehankkeessa. Vuosina 2004–2006 Jari Kaivo-oja toimi Suomen koordinaattorina "COST Activity A22" -verkostossa (Foresight Methodologies). Hän oli Euroopan kestävän kehityksen strategiaverkoston ("European Thematic Network "Sustainability Strategy") asiantuntijajäsen vuosina 2005–2007. Jari Kaivo-oja toimii noin kymmenessä journaalissa reviewerinä tulevaisuudentutkimuksen ja innovaatiotutkimuksen osalta. Hän on "European Journal of Futures Research" -aikakauskirjan julkaisutoimikunnan jäsen samoin kuin ""Sustainablity""-journaalin, ""Futures""- ja ""Technological Forecasting and Social Change"" -journaalien vakinainen reviewer. Hän on tieteellinen suurlähettiläs "European Integration Studies" -journaalissa, joka toimii Kaunasissa Institute of Europen yhteydessä Kaunasin teknillisessä yliopistossa. Hän on julkaissut massadataan (Big Data) liittyviä tutkimuksia viime aikoina ja hän on Suomen Akatemian Strategisen tutkimusneuvoston Valmistus 4.0 (Manufacturing 4.0, MFG 4.0) -hankkeen ennakoinnista vastaava tutkija 2018-2020.


title: Jari Kaivo-oja

text: Kaivo-ojan julkaisutuotanto käsittää yli 270 nidettä ja lukuisia sosiaalisen media julkaisuja. Hän fasilitoi mm. "Ennakointi"-sivustoa Facebookissa.


title: Jari Kaivo-oja

text: Vuosien varrella Kaivo-oja luennoinut mm. European Science Foundationille (ESF) ja Russian Academy of Sciencelle (RAS). Vuonna 2012 hän toimi neuvonantajana Crisis Management Initiativessa (CMI) Lähi-idässä ja Mustan meren alueella. Hän tekee vuosina 2011–2014 akateemista yhteistyötä Suomen Akatemian rahoittamassa CHEC-hankkeessa Chinese Academy of Sciencesin (CASS) kanssa. Hän on ollut toteuttamassa energia- ja ympäristöalan kehitysmaahankkeissa Tansaniassa ja Laosissa. Kaivo-oja on Turun yliopiston Mekong-tutkimusryhmän jäsen. Dosentti Jari Kaivo-oja on toiminut Euroopan Unionin "Marie Skłodowska-Curie COFUNDin" arvioitsija vuonna 2016, (ECO-SOC Panel Unit A4, https://ec.europa.eu/research/mariecurieactions/actions/co-funding-programmes_en) ja arvioitsija lukuisissa turvallisuus- ja energia-alan (mm. "European Renewable Energy Platform") asiantuntijapaneeleissa. Vuosina 2017-2020 hän oli tutkijana RISCAPE EU-hankkeessa (European Research Infrastructures in the International Landscape, https://blogs.helsinki.fi/riscape-project/) Euroopan Unionin energia-tutkimusalan tutkimusinfrastruktuurien osalta.


title: Jari Kaivo-oja

text: Tutkimusjohtaja Jari Kaivo-oja vastaavana tutkija Strategisen tutkimuksen neuvoston (STN) hankkeessa Valmistus 4.0 – ja sen teknologiset, taloudelliset, koulutukselliset ja sosiaalipoliittiset strategia (Manufacturing MFG 4.0, http://mfg40.fi/). MFG 4.0 on Suomen Akatemian Strategisen tutkimuksen neuvottelukunnan (STN) rahoittama kolmivuotinen monitieteellinen tutkimushanke vuosina 2018-2020, jonka tarkoituksena on tutkia ja selvittää valmistavan teollisuuden tulevaisuutta Suomessa.


title: Jari Kaivo-oja

text: Jari Kaivo-oja on puoluepoliittisesti sitoutumaton, liberaaleja arvoihanteita ja avointa yhteiskuntaa arvostava tutkija. Hän on julkaissut lukuisia artikkeleita avoimen innovaatioteorian kehittämisen osalta.


title: Jari Kaivo-oja

text: Taustaltaan Jari Kaivo-oja tiede- ja innovaatiotutkimukseen erikoistunut toimittaja ja tutkija. Hän on toiminut Sitran ennakointiblogistina vuosina 2011–2013 ja kirjoitti tulevaisuudentutkimuksen ja ennakointitutkimuksen teoreettisista ja ajankohtaisista empiirisistä teemoista. Hän on julkaissut kirjoituksia mm. "Vapaus"-lehdessä, "Helsingin Sanomissa", "Turun Sanomissa", "Aamulehdessä", "Faktassa" ja "Talouselämässä".


title: Jari Kaivo-oja

text: Hän on julkaissut useita tieteellisiä raportteja ja artikkeleita. Vuonna 2007 hän julkaisi teoksen "Innovaatiomedia – journalismi tulevaisuuden tekijänä" (yhdessä Erkki Kauhasen ja Antti Hautamäen kanssa, Palmenia, 2007). Vuonna 2012 hän julkaisut teoksen "BohoBusiness – Ihmiskunnan voitto koneesta" (Talentum, 2012) yhdessä Cristina Anderssonin kanssa.


title: Thomas Dimitroff

text: Thomas George Dimitroff Jr. (s. 1966 Barberton, Ohio) on yhdysvaltalainen amerikkalaisen jalkapallon johtohenkilö. Hän on toiminut NFL:n Atlanta Falconsin toimitusjohtajana kaudesta 2008 lähtien. Dimitroff on toiminut pelaajatarkkailutehtävissä NFL:ssä vuodesta 1993 lähtien. Vuosina 2002–2007 hän työskenteli New England Patriotsin oraganisaatiossa ja oli voittamassa kahta Super Bowlia.


title: Thomas Dimitroff

text: Dimitroff siirtyi Atlanta Falconsin toimitusjohtajaksi kaudelle 2008. Hän uudisti joukkuetta määrätietoisesti varaamalla pelinrakentajaksi Matt Ryanin Boston Collegesta ja hankkimalla muun muassa keskushyökkääjä Michael Turnerin San Diego Chargersista. Uudeksi päävalmentajaksi tuli Mike Smith. Edellisellä kaudella heikosti menestynyt joukkue selvitti tiensä pudotuspeleihin. Dimitroff on jatkanut aggressiivista värväyspolitiikkaa. Hän on hankkinut muun muassa sisemmän laitahyökkääjä Tony Gonzalezin Kansas City Chiefsistä ja kulmapuolustaja Asante Samuelin Philadelphia Eaglesista, ja NFL:n varaustilaisuudessa 2011 hän teki suuren kaupan saadakseen joukkueeseen lupaavan laitahyökkääjä Julio Jonesin. Joukkue on menestynyt ja selvinnyt pudotuspeleihin lähes joka vuosi. Pudotuspeleissä menestys on tosin jäänyt vielä tulematta.


title: Thomas Dimitroff

text: Dimitroffilla ja hänen vaimollaan Angelinalla on yksi tytär. Dimitroffin isä Tom oli entinen NFL-pelaaja, pelaajatarkkailija ja valmentaja.


title: Tony Gonzalez

text: Anthony David Gonzalez (s. 27. helmikuuta 1976, Torrance, Kalifornia) on yhdysvaltalainen amerikkalaisen jalkapallon pelaaja. Häntä pidetään yhtenä kaikkien parhaimmista sisemmistä laitahyökkääjistä. Gonzalez edusti yliopistourallaan Kalifornian yliopistoa pelaten amerikkalaisen jalkapallon lisäksi myös koripalloa.


title: Tony Gonzalez

text: Kansas City Chiefs varasi Gonzalezin 1. kierroksella vuoden 1997 varaustilaisuudessa. Hän pelasi Chiefsissä vuoteen 2008 asti. Hänellä on eniten syötön vastaanottoja, syöttöjaardeja ja touchdowneja joukkueen historiassa. Kauden 2008 jälkeen Chiefs kauppasi Gonzalezin Atlanta Falconsiin 2. kierroksen varausoikeutta vastaan. Gonzalez on jatkanut hyviä otteitaan Atlantassa. Hänellä on sisempien laitahyökkääjien NFL-ennätykset mm. syöttöjen vastaanotoissa, syöttöjaardeissa, touchdowneissa. Vain legendaarisella Jerry Ricella on enemmän syötön vastaanottoja, kun mukaan lasketaan kaikkien pelipaikkojen pelaajat. Gonzalez on valittu Pro Bowliin 13 kertaa, kauden tähdistöön 9 kertaa ja hänet valittiin myös 2000-luvun tähdistöjoukkueeseen.


title: Tony Gonzalez

text: Gonzalezilla on kaksi lasta. Hän noudattaa pääosin vegaania ruokavaliota.


title: Rîbnița

text: Rîbnița (), Rybnitsa () eli Rybnytsja () on kaupunki ja Rîbnițan piirin hallintokeskus Transnistriassa, itäisessä Moldovassa, Dnestrin itärannalla.


title: Rîbnița

text: Vuonna 2014 Rîbnițan kaupungin asukasluvuksi tilastoitiin 47 949 ja Rîbnițan piirin 72 677. Vuosikymmen aiemmin (2004) suoritetussa väestönlaskennassa kaupungin asukasluku oli 53 648 ja koko piirin 82 699. Piirin väkiluku oli pudonnut yli 10 prosenttia vuosikymmenessä.


title: Rîbnița

text: Paikkakunnan nimi viittaa kalastamiseen. Kylä arvellaan perustetun vuoden 1628 seutuvilla. Ensimmäinen kirjallinen maininta on Puolan kuningaskuntaan kuuluvasta kylästä on vuodelta 1657. Puolan toisessa jaossa se siirtyi vuonna 1793 osaksi Venäjän keisarikuntaa. Vuodesta 1797 aina lokakuun vallankumoukseen saakka se oli osa Podolian kuvernementtiä.


title: Rîbnița

text: Vuonna 1924 siitä tehtiin piirikeskus ja se sai kaupunkityyppisen taajaman aseman Moldovan ANTL:ssä. Vuonna 1938 kaupungiksi.


title: Rîbnița

text: Kaupungista on kotoisin muun muassa Transnistrian presidentti Jevgeni Ševtšuk.


Suomen alle 17-vuotiaiden jalkapallomaajoukkue (U17-maajoukkue) edustaa Suomea kansainvälisissä jalkapallon alle 17-vuotiaiden maajoukkuekilpailuissa. Se toimii Suomen Palloliiton alaisuudessa.


title: Suomen alle 17-vuotiaiden jalkapallomaajoukkue

text: Suomi on osallistunut vuodesta 1982 lähtien järjestettyjen alle 17-vuotiaiden EM-kilpailuiden lopputurnaukseen yhdeksän kertaa. Edellisen kerran Suomi oli mukana vuonna 2002. Ikäraja muuttui vuonna 2002, jota ennen turnaus oli tarkoitettu alle 16-vuotiaille.Alle 17-vuotiaiden MM-kilpailuja on järjestetty vuodesta 1985 lähtien. Euroopan karsintaturnauksena toimivat alle 17-vuotiaiden EM-kilpailut.


text: Suomi ei ole EM-lopputurnauksen perusteella selviytynyt kertaakaan MM-kilpailuihin, mutta oli isäntämaana mukana vuoden 2003 turnauksessa.


title: Tanja Lainio

text: Tanja Lainio on suomalainen laulaja, joka laulaa heavy metal -yhtye Lullacryn vokalistina. Lainio liittyi yhtyeeseen vuonna 2002 entisen vokalistin Tanya Kemppaisen erottua yhtyeestä.


title: Tanja Lainio

text: Lainio on julkaissut yhden pitkäsoiton Unirecords-levymerkille vuonna 1997..


title: Johan Gustaf Gröndal

text: Johan Gustaf Gröndal (11. helmikuuta 1859 Fröjeslundan seurakunta, Uppsalan lääni, Ruotsi – 1932) oli ruotsalainen metallurgi. Hän toimi Suomessa Pitkänrannan kupari- ja tinalaitoksessa insinöörinä ja isännöitsijänä. Sen jälkeen hän palasi Ruotsiin ja keskittyi keksintötoimintaan. Hän kehitti esimerkiksi magneettisen separaattorin rautamalmin rikastamiseksi ja jauhemaisen malmin brikettilaitoksen.


title: Väinö Grönholm

text: Väinö Grönholm (10. heinäkuuta 1868 Kiikala –10. helmikuuta 1936 Helsinki) oli suomalainen lääkäri ja Helsingin yliopiston kolmas oftalmologian eli silmätautiopin ylimääräinen ja myöhemmin vakinainen professori. Grönholmin isä oli rovasti Oskar Grönholm ja äiti Sofia Maria von Ackté, jonka veli Lorenz Nikolai Achté oli laulajatar Aino Acktén isä. Grönholm oli nelilapsisen perheen esikoinen.


title: Väinö Grönholm

text: Grönholm valmistui ylioppilaaksi Helsingin ruotsalaisesta yksityislyseosta 18-vuotiaana vuonna 1887. Tämän jälkeen hän suoritti Keisarillisessa Aleksanterin-yliopistossa lääketieteen opintoihin valmistavan medikofiilitutkinnon vuonna 1890. Kaksi vuotta myöhemmin Grönholm suoritti lääketieteen kandidaatin tutkinnon. Lääketieteen lisensiaatiksi Grönholm valmistui vuonna 1896. Grönholm oli suunnitellut gynekologin uraa, mutta Helsingin yleisen sairaalan silmätautien osaston assistentin viran vapautuessa hän hakikin tätä tehtävää ja kouluttautui siinä silmälääkäriksi vuosina 1896–1900.


title: Väinö Grönholm

text: Grönholm aloitti tutkimustyön jo toimiessaan assistenttina ja väitteli lääketieteen ja kirurgian tohtoriksi eseriinin vaikutuksesta kanin ja kissan silmän paineeseen ja verenkiertoon vuonna 1890. Keisarillisen Aleksanterin-yliopiston oftalmologian dosentti hänestä tuli kaksi vuotta myöhemmin. Oftalmologian ylimääräisen professorin Karl Wahlforsin eron aikoihin ja viran haun ollessa käynnissä Grönholm hoiti avointa virkaa vuosina 1908-1909 sekä 1911. Hänet nimitettiin vakinaiseksi viranhaltijaksi 12. tammikuuta 1912. Grönholmin kilpailijat viranhaussa olivat oftalmologian dosentti Ernst V. Knape ja Johannes Silfvast. Grönholmin virka muutettiin 1. heinäkuuta 1921 oftalmologian vakinaiseksi professuuriksi.


title: Väinö Grönholm

text: Grönholm oli nuoruusvuosinaan innostunut erityisesti kokeellisesta tutkimuksesta, mutta myöhemmin myös kliinisestä lääketieteellisestä tutkimuksesta. Hän oli kiinnostunut glaukoomasta ja silmän fysiologiasta. Hän kehitti lisäksi menetelmiä kaihin leikkaamiseen ja julkaisi trakoomaa ja kaihia käsitteleviä tutkimuksia. Kaiken kaikkiaan Grönholm julkaisi uransa aikana satakunta tieteellistä artikkelia. Hän teki lukuisia opintomatkoja Ruotsiin, Tanskaan, Norjaan, Saksaan, Sveitsiin, Belgiaan, Hollantiin, Italiaan ja Ranskaan. Grönholm siirsi vuonna 1911 yleisen sairaalan silmäosaston huomattavasti kasvaneen toiminnan Nikolainkadulta Mariankadulle.


title: Väinö Grönholm

text: Grönholm erosi professorin virasta 67-vuotiaana 31. joulukuuta 1935.


title: Väinö Grönholm

text: Grönholm oli vuonna 1911 perustetun Suomen silmälääkäriyhdistyksen perustajajäsen ja toimi sen puheenjohtajana kahteen otteseen vuosina 1913–1914 ja 1931–1932, ja hänet kutsuttiin yhdistyksen ensimmäiseksi kunniajäseneksi vuonna 1928. Lisäksi hän oli Meksikon silmälääkäriyhdistyksen kunniajäsen ja Uppsalan yliopiston kunniatohtori. Grönholm toimi myös Finska läkaresällskapetin hallituksessa vuosina 1908–1909 ja 1916–1917 sekä sen puheenjohtajana vuonna 1915. Helsingin lääkäriseuran puheenjohtaja hän oli vuodet 1917–1919 ja Suomen lääkäriliiton hallituksen jäsen vuodet 1927–1931. Helsingin yleisen sairaalan sairaalahallituksessa Grönholm oli puheenjohtaja vuodesta 1921.


title: Väinö Grönholm

text: Tieteellisten ansioidensa johdosta Grönholm toimi kolmen kansainvälisen tieteellisen aikakauslehden, saksalaisen "Klinische Monatsblätter der Augenheilkunden", venäläisen "Arhiv oftalmologiin" ja vuonna 1923 perustetun pohjoismaisen "Acta Ophthalmologican" julkaisijakunnan jäsenenä. Hän oli aikaisemmin perustanut pohjoismaisen oftalmologisen kirjallisuuspiirin vuonna 1908. Lääketieteellisessä tiedekunnassa Grönholm suunnitteli uuden kurssimuotoisen opetuksen.


title: Väinö Grönholm

text: Grönholm avioitui vuonna 1893 tuomiokirkkoherran tyttären Karin Maria Stenströmin (1869–1940) kanssa. Heille syntyi neljä lasta, Greta Grönholm, Erik Oskar Ferdinand Grönholm, näyttelijätär Göta Grönholm ja lääketieteen lisensiaatti Gudrun Grönholm, joista Erik Oskar kuoli pian syntymän jälkeen. Grönholmin harrastuksiin kuului kuvataide. Grönholm kuoli äkilliseen sydänkohtaukseen.


title: Gustaf Hjalmar Grönroos

text: Gustaf Hjalmar Grönroos (1863–1929) oli suomalainen lääkäri. Hän oli Helsingin yliopiston anatomian professori 1904–1928. Hän julkaisi tutkimuksia embryologian ja vertailevan anatomian aloilta.


title: Filip Grönvall

text: Filip Grönvall (2. elokuuta 1864 Lohja – 27. heinäkuuta 1936 Helsinki) oli suomalainen juristi. Hänen merkityksensä Suomen lainsäädännön uudistustyölle on ollut suuri. Hän oli esittelijäsihteeri vuodesta 1905, hallintoneuvos vuodesta 1918, lainvalmistelukunnan jäsen 1912–1914 ja uudelleen vuodesta 1917. Hän julkaisi useita lakeja selityksineen.


title: Johan Axelsson Bielke

text: Johan Axelsson (Bielke) eli Juhana Akselinpoika Bielke (k. 1576) ritari ja valtaneuvos, Itä-Götanmaan käskynhaltija, Häradssäterin ja Räfvelstan herra. Hänen isänsä oli Axel Eriksson (Bielke) ja tämän ensimmäinen vaimo Anna Eriksdotter Leijonhufvud. Hänen puolisonsa oli Margareta Posse.


title: Puerto Ricon jalkapallomaajoukkue

text: Puerto Ricon jalkapallomaajoukkue edustaa Yhdysvaltoihin kuuluvaa itsehallinnollista Puerto Ricon saarialuetta miesten jalkapallon maajoukkuekilpailuissa. Joukkuetta hallinnoi Puerto Ricon jalkapalloliitto, joka on Pohjois-Amerikan, Keski-Amerikan ja Karibian jalkapalloliiton CONCACAF:n ja kansainvälisen jalkapalloliiton FIFA:n jäsen. Joukkueen paras sijoitus FIFA-rankingissa on 97. maaliskuulta 1994.


title: Puerto Ricon jalkapallomaajoukkue

text: Ensimmäisessä maaottelussaan vuonna 1940 Puerto Rico pelasi 1–1-tasapelin Kuubaa vastaan, ja ensimmäisen voittonsa joukkue saavutti vuonna 1970 maalein 3–0 ottelussa Bahamaa vastaan. Puerto Rico ei ole koskaan selviytynyt maailmanmestaruuskilpailuihin tai CONCACAF:n mestaruuskilpailuihin Gold Cupiin. Karibian-mestaruuskilpailuihin, joka toimii myös karsintana Gold Cupiin, maa on osallistunut ensimmäisestä turnauksesta eli vuodesta 1978 lähtien ja sijoittunut parhaimmillaan neljänneksi vuonna 1981. Useimmiten maa on jäänyt turnauksessa alkukierroksille.


title: Puerto Ricon jalkapallomaajoukkue

text: Puertoricolaistaustaisten pelaajien lisäksi joukkueessa on pelannut useita manner-Yhdysvalloissa syntyneitä pelaajia, joilla ei ole puertoricolaisia juuria. Näin oli muun muassa vuonna 2010 joukkueessa debytoineiden Cristian Arrietan ja John Krausen tapauksessa, jotka saivat oikeuden edustaa maajoukkuetta asuttuaan saarella vähintään kahden vuoden ajan pelatessaan paikallisessa seurajoukkueessa Puerto Rico Islandersissa. Kenties tunnetuin puertoricolainen jalkapalloilija on Chris Armas, joka pelasi joukkueessa viisi ottelua vuosina 1993–1994. CONCACAF luokitteli tuolloin kyseiset ottelut ystävyysotteluiksi, minkä myötä Armasin oli myöhemmin mahdollista vaihtaa Yhdysvaltain joukkueeseen, jossa hän pelasi 66 ottelua vuosina 1998–2005.


title: 16 Wishes

text: 16 Whises on vuonna 2010 julkaistu Disney Channelin elokuva, jonka pääosaa näyttelee Debby Ryan.


title: 16 Wishes

text: Abby Jensen (Debby Ryan) on 16 vuotensa aikana tehnyt listaa asioista, jotka haluaisi muuttaa 16-vuotissynttäreiden jälkeen. Listaan kuuluu niin auto, idolinsa näkeminen, se, ettei häntä enää kohdella lapsena ja tietenkin näpäytys naapurilleen.


title: 16 Wishes

text: Disney Channelin elokuva.


title: Carl Edvard Gyldenstolpe

text: Carl Edvard Gyldenstolpe (7. elokuuta 1770, Naantalin maalaiskunta – 11. huhtikuuta 1831, Helsinki) oli suomalainen juristi, joka toimi Suomen senaatin oikeusosaston varapuheenjohtajana ja senaatin prokuraattorina. Turun akatemiassa suorittamiensa opintojen (1786–1788) jälkeen hän pääsi Turun hovioikeuteen auskultantiksi. Toimittuaan hovioikeudessa useissa eri viroissa hänet nimitettiin 1798 asessoriksi ja hovioikeudenneuvokseksi 1809. Suomen tultua osaksi Venäjän keisarikuntaa Gyldenstolpe osallistui aatelissäädyn edustajana Porvoon valtiopäiville 1809. Valtiopäivillä hänet valittiin hallituskonseljin oikeusosaston jäseneksi. Hän oli niitä aatelisia, jotka valitsivat jäseniä Suomen lähetystöön elokuussa 1808. Hän laati lähetystön ohjesäännön niin ettei se voinut toimia valtiopäivien valtuuksin. Gyldenstolpe oli Porvoon valtiopäivien merkittävimpiä jäseniä. Hän kuului hallituskonseljia suunnitelleeseen komiteaan. Valtioneuvoksen arvon hän sai 1812 ja todellisen valtioneuvoksen arvon 1816. Gyldenstolpe määrättiin koskenperkaus- ja kanavoimistöiden johtokunnan jäseneksi 1816–1817.


title: Carl Edvard Gyldenstolpe

text: Päteväksi lakimieheksi tiedetty Gyldenstolpe nimitettiin 1817 Matthias Caloniuksen seuraajaksi senaatin prokuraattorin virkaan. Vuonna 1822 sekä senaatin talousosasto että oikeusosasto saivat varapuheenjohtajan virat. Gyldenstolpe nimitettiin oikeusosaston varapuheenjohtajaksi ja Carl Johan Walleenista tuli prokuraattori. Vuonna 1822 Gyldenstolpe sai salaneuvoksen arvon ja 1827 hänet korotettiin vapaaherraksi. Hänelle myönnettiin virkaero terveydellisten syiden vuoksi vuoden 1831 lokakuun alusta lukien, mutta hän kuoli ennen eläkepäivien alkamista huhtikuussa 1831. Gyldenstolpe oli naimaton.


title: Luettelo Suomen virallisen albumilistan ykkösistä vuonna 2013

text: Tämä on luettelo Suomen virallisen albumilistan kärkipaikkaa hallussaan pitäneistä albumeista ja niiden esittäjistä vuonna 2013.


title: Luettelo Suomen virallisen singlelistan ykkösistä vuonna 2013

text: Tämä on luettelo Suomen virallisen singlelistan kärkipaikkaa hallussaan pitäneistä artisteista ja singleistä vuonna 2013.


title: Saraakallion kalliomaalaukset

text: Saraakallion kalliomaalaukset sijaitsevat Keski-Suomessa Laukaassa 1,5 kilometriä kirkolta itään Saraaveden itärannalla. Kohteita on kaksi. Saraakallio I sijaitsee jyrkässä kalliossa sen 40 metriä pitkässä seinämässä, josta katsoen pienempi Saraakallio II sijaitsee 230 metriä eteläkaakkoon. Saraakallio I on todennäköisesti Fennoskandian suurin kalliomaalaus ja siitä on tunnistettu noin 200 kuviota tai niiden katkelmaa. Kuvakentän suuruus ja jyrkkyys haittaavat havainnointia, joten määrä on todennäköisesti suurempikin. Nykytietojen mukaan kallion maalaaminen alkoi varhaiskampakeraamisena aikana eli noin 5 000 eaa. Sen päättymisestä ei voida sanoa mitään, sillä kallion kuvat on tehty vinosti nousevan kielekkeen yläpuolelle.


title: Saraakallion kalliomaalaukset

text: Saraakallion maalaukset on varmaan tunnettu aina, koska ne näkyvät kalliolla selvästi. Maalauksista ilmoitti ensimmäisenä Heikki Hirvinen 1970-luvulla Keski-Suomen museoon, mutta häntä ei silloin otettu todesta. Vasta kun hän ilmoitti asiasta Museovirastoon, tuli arkeologi Mirja Miettinen tarkastamaan kalliomaaluksia vuonna 1975. Kuvia tutkittiin vuosina 1975, 1978 ja 1982 sekä tarkastettiin vielä vuosina 1985 ja 1993. Pekka Kivikäs löysi Saraakallio II:n vuonna 1989.


title: Saraakallion kalliomaalaukset

text: Saraakallioiden kuvioiden ikähaarukkaa on ollut vaikeaa määrittää. Maankohoaminen antaa maalauksille ehdottoman takarajan, koska alue oli alkuun meren ja järven pinnan alla. Koska alue kohosi vedestä ennen 4 900 eaa., on maalaamisen alkuhetki määritetty sinne. Vaikuttaa ilmeisen selvältä, että kuvakenttää on laajennettu järven pinnan alennettua.


title: Saraakallion kalliomaalaukset

text: Maalauskallion seinämän juurelta on tehty koekaivauksia, jolloin on löytynyt tasakantainen nuolenkärki. Läheisen Lievestuoreeseen laskevan Sahinjoen etelärannalla on sijainnut kampakeraaminen asuinpaikka Hartikka, jonka läheisyydestä on tutkittu myös kalmisto. Keramiikan koristelu viittaa Ka II -tyyliin, jota kutsutaan tyypilliseksi kampakeramiikaksi. Joitakin saviastioita on maalattu punamaalilla. Kalmistosta on löytynyt 15 punamultahautaa.


title: Saraakallion kalliomaalaukset

text: Saraavesi ei ole nykyään luontaisessa korkeudessaan, sillä koskien perkaukset, kanavan suluttaminen ja Kuhankosken voimalaitoksen rakentaminen vaikuttavat vedenkorkeuteen. Muinainen järven pinnankorkeus aiheutui aivan muista seikoista. Jääkauden jälkeen maanpinta oli jäätiköiden hävittyä painuksissa ja palautui hiljalleen maankohoamisena ennalleen. Saraaveden seutu oli aluksi merenpohjaa, mutta kohosi pintaan saaristoksi ja myöhemmin niemiksi ja syviksi lahdiksi. Muinaisen Suur-Saimaan kuroutuminen järveksi tapahtui 7 500 eaa. ja muinaisen Päijänteen 6 500 eaa.. Muinainen Päijänne laski Perämeren syvään lahteen kuroutumiskohdastaan Pihtiputaalla nykyisen Kalajoen kohdalla. Myös muinaisen Suur-Saimaan vedet alkoivat laskea vetensä Päijänteen kautta mereen. Järvien kehityksen luonnonhistoriassa tätä vaihetta kutsutaan Sisä-Suomen suurjärveksi, ja sitä kesti pari sataa vuotta. Saraakallion ympäristö kokosi nämä vedet lasku-uomaan, joten ihmisillä oli mahdollisuus liikkua Suur-Saimaan ja Päijänteen välillä ja käydä Itämerellä tämän seudun kautta.


title: Saraakallion kalliomaalaukset

text: Koska maa kohosi luoteessa nopeammin kuin kaakossa, kallistuivat järvialtaat ja viettivät vedet etelään päin. Järvien luoteisrannat kohosivat vedestä ja kaakkoisrannat painuivat veden alle. Pinnan nousu kaakossa ylitti Päijänteellä vedenkynnyksen Heinolan harjulla noin 4 900 eaa. ja mursi Päijänteelle uuden lasku-uoman Suomenlahteen. Kynnys oli muodostunut hiekasta ja sorasta, joka kului hetkessä syväksi uomaksi ja aiheutti nopean vedenpinnan alenemisen. Luonnonmullistus vaikutti heti myös Laukaan seudulla, koska vesi laski eri arvioiden mukaan muutamassa vuodessa 4–10 metriä. Saraakallion ylimmät maalaukset on voitu maalata, kun vesi oli laskenut huippuarvostaan 3–4 metriä.


title: Saraakallion kalliomaalaukset

text: Saraakallio sijaitsi Heinolan harjun puhkeamisen aikoihin saaressa, joka oli 4,3 kilometriä pitkä ja 300–1 800 metriä leveä. Saaren keskellä kohosi kukkula, jota kutsutaan Ahvenpyhäksi. Saaren länsireunassa oli noin 700 metriä pitkä niemi, jonka kärjessä Saraakallio oli. Kun vesi oli laskenut noin 93 metrin korkeudelle (meren pinnan yläpuolella, m.p.y.), yhdistyi saari pohjoisesta muodostaen etelään työntyvän niemen. Ahvenpyhä näkyy kauaksi ympäröiville järville.


title: Saraakallion kalliomaalaukset

text: Saraakallion kuvakenttien suuri korkeusvaihtelu on maamme suurimpia. Saraakallio I alkaa 89,95 metrin korkeudelta merenpinnan yläpuolelta (mpy.) ja yltää 102,0 mpy. Saraakallion terassi sijaitsee noin 96–99,8 mpy. Sarakallion II:n maalauksien vastaavat korkeusluvut ovat 96,9–98,6 mpy. Saraaveden nykypinta on säännöstelty ja on noin 84,7 metrin korkeudella. Ylin maalaus Saraakallio I:ssä sijaitse 17,3 metrin korkeudella järven pinnasta ja alin 5,3 metrin korkeudella. Saraakallio II:ssa ne sijaitsevat 12,2–13,9 metrin korkeudella. Korkeudet asettavat katselijalle haasteen, sillä puut varjostavat korkealla olevia kuvioita eikä kalliolle saa kiivetä.


title: Saraakallion kalliomaalaukset

text: Kuviopaneelien esittelyn tunnukset ovat Saraakalliota paljon tutkineen Pekka Kivikkään käyttämiä nimityksiä ja kirjaimia.


title: Saraakallion kalliomaalaukset

text: Kuviot sijaitsevat noin 98 metriä merenpinnan yläpuolella (mpy) ja 13 metrin korkeudella maasta pystysuorassa kallioseinämässä, jossa on kallion lohkeilemisesta johtuva kulmaus. Ne on voitu maalata vain, kun vesi oli nykyistä paljon korkeammalla. Yleisesti ajatellaankin, että kuviot on tehty veneestä tai järven jään päällä seisoen. Ryhmässä on ylinnä vinoristi (noin 10 cm), sen alla vaakasuuntainen loivasti kaarteleva viiva ja alinna hirven kuvio. Kaartelevaa viivaa, jonka yläpuolelta nousee kolmioita tai pystyviivoja, muistuttaa venekuviota. Tässä tapauksessa viiva ei ole pelkästään kaareva vaan hieman aaltomainen. "Miehistö" on maalattu kolmioksi. Hirveltä näkyy pitkä jalka, ja se on umpeen maalattu. Hirvi on vielä jäkälän peitossa. Ryhmän yläpuolella on punamaalivärjäymä, joka erottuu vain sadepäivinä.


title: Saraakallion kalliomaalaukset

text: Edellisestä rististä noin 10 metriä oikealla samalla korkeudella sijaitsee niin sanottu kaksoisvenekuvio. Se on säilynyt hyvässä kunnossa ilmeisesti yläpuolisen lipan suojaamana. Varsinkin venepari on erittäin selvä kuvio, joka erottuu maahan asti. Sitä onkin vahvistettu useita kertoja, ja se on väriltään tummanpunainen. Veneet muodostuvat loivista kaarista, joiden päissä on lyhyet viivat alaviistoon. Ylemmässä veneessä "miehistöä" kuvaa 17 pystyviivaa ja alemmassa 13 täyteen maalattua kolmiota. Maalausten väri on veneiden päistä haalistunutta ja niissä saattaa olla jäänteitä hirvenpäästä. Veneen etu- ja takapää vaikuttavat hyvin symmetrisiltä.


title: Saraakallion kalliomaalaukset

text: Veneiden alla on kolme haalistunutta kuviota. Pienemmällä ihmishahmolta erottuvat koukkupolvet, toinen käsi, ja sitä on ehdotettu naiseksi mahdollisten rintojen takia. Tämän alla suurempi ihmiskuvio, joka on myös tikku-ukkomainen, seisoo jalat harallaan tai, jos jalat ovat haalistuneet pois, myös koukkupolvisena. Käsissään hänellä on leveä kaari, jonka vastine voi olla jousi. Hahmon pää muistuttaa kolmiota. Ihmisten vasemmalla puolella on eläinhahmo, mahdollisesti hirvi.


title: Saraakallion kalliomaalaukset

text: Näitä kuvioita ylempänä, noin 1,5 metriä oikealle, sijaitsee kaksipäinen hirvivene. Kivikäs mainitsee, että alun perin venekuvaksi tarkoitettu kuvioon on myöhemmin lisätty hirvenpäät kumpaankin päähän venettä. Samalla veneeseen on lisätty hirven etujalka kummankin pään alle. Hirven selkä muodostuu viidestä umpeen maalatusta kolmiosta, jotka on sijoitettu mahakaaren päälle. Lähellä on vielä vasemmalle katsova pieni hirvi ja jokin pystykuvio jäkälien alla.


title: Saraakallion kalliomaalaukset

text: Kohde sijaitsee aivan Museoviraston kohteen rauhoitusta osoittavan kyltin yläpuolella noin 5 metriä Saraaveden yläpuolella. Kyltin yläpuolella on venemäinen kuvio, jonka oikealla puolella noin metrin korkeudella maasta on ihmishahmon katkelma ja eläinhahmo. Näiden yläpuolella olevat pystyviivoitus saattaa olla luontainen värjäymä. Oikealla puolella on jäänteitä kolmesta kuviosta.


title: Saraakallion kalliomaalaukset

text: Rannasta nousevan jyrkän rinteen puolivälissä on maatasanne, jonka yllä on harmaan värinen ja rosoinen kallionkulmaus. Noin 2–3 metrin korkeudella sijaitsee kuvio sivulta maalatusta pystyselkäisestä tikku-ukosta, jonka käsi on taivutettu eteen ja jalka on polvesta koukussa. Lähelle on maalattu eläinhahmo, jolla on pitkä vartalo ja häntä. Ylimpänä on pitkä- ja lyhyt tasapohjainen vene. Epäselvässä pitkässä veneessä on 10–12 miehistön jäsentä ja tuhruisessa pienessä on alle viisi. Kuviot ovat sään kuluttamina vaikeita hahmottaa. Näiden alla on ylös loikkaava hahmo. Käsien asennosta päätellen se esittää ihmistä, mutta kuonomainen uloke kertoo toista. Eräs tulkinta ehdottaa hahmon päähän päähinettä.


title: Saraakallion kalliomaalaukset

text: Punaisella seinämällä on eniten niin sanottuja sarvivenekuvia Suomessa. Kuvakentän väri on punertava ja siksi huomiota herättävä. Kalliossa on tasainen pystypinta, johon maalauksia on tehty. Vaikuttaa siltä, että koko pystypinta on ollut maalattuna, ja alaosissa olevat kuvat erottuvat selvästi, kun taas yläosan kuvioista on jäljellä muutamia katkelmia. Yläkuvien dokumentointi on vaikeaa suurten korkeuserojen takia. Alimmat kuvat ovat 97,65 metriä ja ylimmät katkelmat noin 100 metriä merenpinnan yläpuolella. Ylin säilynyt kuvio on venekuvio, jonka alapuolella näkyy joskus kahden ihmisen hahmot. Pian näiden alapuolella on niin sanottu venekuvapari eli kaksi sarvivenettä vierekkäin. Näiden kanssa päällekkäin on leveäviivainen vinoristi, joka risteää alimman veneen päällä. Näiden maalausjärjestyksestä ei ole tietoa. Ristin alapuolella on kaksi venekuvaa. Veneiden miehistöviivat ovat näillä täyteisiä kolmioita ja veneiden päässä on kaareva "pystypuu". Kahden alimman veneen köli on maalattu kaarevammaksi kuin ylempien ristin alle jääneiden veneiden. Alinna on vaakahalkeama, jonka alapuolelle jää haalistunut oikealle katsova hirvi. Tämän selässä on venekuvapari ja hirven takana vinoristi. Kuvien sivuilla on jäkälää, jonka alta pilkistää vielä punaista väriä.


title: Saraakallion kalliomaalaukset

text: Päämaalauskohtaa on kutsuttu myös "Kämmenten seinämäksi", sillä ne erottuvat ensimmäisinä. Kuivana kesäpäivänä kenttä on lähes ilmeetön, mutta syksyn koleat sumut ja kevään sulavat kylmät vedet nostavat kuviot pintaan. Kuvakenttä on mahdottoman puuroutunut paksun punavärin alle. Kuvioita on mahdollista erottaa kentän reuna-alueilta. Hahmottamista haittaa myös kalliopinnan pakkasrapautuminen, joka on lohkaissut pois joitakin alueita kokonaan. Maalauskentän alapuolelta maasta on löytynyt katkennut kivinen nuolenkärki.


title: Saraakallion kalliomaalaukset

text: Ylinnä ovat kaksi selvemmin erottuvat kaksi oikean käden kämmenpainaumaa. Ne sijaitsevat 98,73 metriä mpy.. Näiden vasemmalla puolella on vielä kolmas haalistunut kämmenkuva. Kämmenet ovat noin 17 senttimetriä pitkät. Kämmenien alla on pitkäselkäinen ja -jalkainen peuramainen eläin, joka on täyteisesti maalattu. Tämän alla on kolme ääriviivoin maalattua hirveä, jotka ovat jääneet myöhemmin maalattujen kuvioiden alle. Suurimman hirven pituus on 36 senttimetriä. Näiden vasemmalla puolella on täyteisesti maalattu peuramainen eläin, jonka pää on haalistunut ja jalat ovat pitkät. Selässä on 3–4 kolmiota.


title: Saraakallion kalliomaalaukset

text: Kuvakentän yläosan poikki kulkee haalistuneita linjoja, jotka osuvat selkeämpien kuvioiden päälle ja vaikeuttavat niiden hahmottamista. Kolmioselkäisen peuran alla on koukkupolvinen ihminen (pituus 32 senttimetriä), joka melkein koskettaa päällään peuran etujalkaa. Ihmisen pää on maalattu pyöreäksi pyöräyttämällä sormea u-muotoisesti. Hartiat on painettu vahvasti, mutta loput käsistä katoavat poikittaisen linjan taakse. Vasemman käden kohdalla on pyöreän muotoinen kuvio. Myös vasen sääri jää pyöreän kuvion alle. Ihmisen oikealle puolelle jää kuviovyyhti, josta erottuu kaksi ihmishahmoa.


title: Saraakallion kalliomaalaukset

text:
Kolmionmuotoinen syvä lohkeama katkaisee kentän keskeltä poikki. Lohkeaman vasemmalle ja oikealle alapuolelle jää vielä kuvioita. Vasemmalla on kuviovyyhti, josta erottuu kaksi ihmishahmoa. Oikealla puolella on joukko pieniä ihmishahmoa.
Hirvivene on eräs Saraakallion kuvatuimpia maalauksia. Se sijaitsee terassin yläpäässä lähes katsojan silmien korkeudella. Kuvio on tummanpunainen ja kulunut, mutta näkyy selvästi kaikilla säillä. Veneen pituus on 48 senttimetriä.


title: Saraakallion kalliomaalaukset

text:
Kuvio on tulkittu hirvenpääkoristeiseksi veneeksi, joka on ollut joko tuohi- tai nahkavene. Matkustajina on neljä kolmiomaista miestä. Maalauksen kuluneisuuden vuoksi sitä voidaan tulkita myös toisin. Ainakaan veneen pohja ei ole säilynyt ehjänä, minkä vuoksi veneen pohjan alla voidaan sanoa olevan myös hirven jalat. Matkustajien kolmiomaisuus on myös tuttua muista maalauskohteista. Venekuviossa on erilaisia punaisen tummuusvaihteluita. Tämä voi johtua kulumisesta tai useasta maalaamiskerrasta. Pekka Kivikäs toteaa, että ympäristön kuviottomuus voi johtua haalistumisesta tai jopa kuvioiden häivyttämisestä.
Saraakallion ylin alhaalta erottuva kuvio on hirvi, joka on 101,25 mpy. Sen maalaaminen on ollut mahdollista terassilta, mutta on vaatinut liikaa kurkottelua. Hirven hienostuneita piirteitä olisi ollut vaikeaa toteuttaa ilman tikkaita. Hirven pää on tehty harkiten jäljitellen hirven anatomisia erityspiirteitä. Eläimen selkä on kuitenkin lyhyt ja vartalo paksu. Vaikutelmaa korostaa lyhyenä näkyvät jalat, jotka erottuvat muuta osia heikommin. Kuvion ympäriltä erottuu heikkoja katkelmia muista kuvioista. Hirven edessä voi joskus erottaa pienemmän hirven. Kuvio on sijoitettu kallion halkeaman päälle, vaikka vieressä olisi ollut ehjää pintaa enemmänkin. Hirven sisältä erottuu vaakaviiva ja kaksi pystyviivaa. Tarkemmassa analyysissä on huomattu, että hirven jalat on uusintamaalauksessa sijoiteltu eri kohtiin ja etujalat näyttäisivät taittuvan eteenpäin. Pään kolme uloketta askarruttavat. Kaksi voidaan ajatella korviksi, mutta kolmas täytyisi olla sarvi. Uudelleenmaalaaminen on voinut toistaa yhden korvan eri kohtaan.


title: Saraakallion kalliomaalaukset

text: Viimeinen ja eteläisin maalaus on erittäin hyväkuntoinen ja selvä kuviopari. Sik-sak-kuviossa on 5–6 taitekohtaa ja sitä pidetään yleisesti käärmeenä tai salamana. Sik-sak-kuviota esiintyy eri puolilla maailmaa kalliokuvissa, ja sen motiivia on vaikea arvioida. Kansanperinteessä käärme liittyy hedelmällisyyteen ja ukkosenjumalaan. Kuvion pituus on 27 senttimetriä. Toinen kuvio on ristitty sisiliskoksi, vaikka se on maalattu yhdensuuntaiseksi toisen kanssa. Sen hännässä on yksi taitekohta, mutta muuten se on suoraselkäinen. Ulokkeet olisivat sen jalkoja. Kuvat liittyvät toisiinsa, ja onkin esitetty, että käärmeen uloke olisi ollut yhdysside sisiliskon ulokkeeseen. Toinen tulkinta on, että sisilisko olisi miehen sivukuva, jossa jalat olisivat polvistaan taivutettuna ja uloke siten fallos. Ulokkeisiin on kuitenkin maalattu jalkaterät.


title: Saraakallion kalliomaalaukset

text: Maalaus sijaitsee 40 metriä rantaviivasta ja noin 14 metriä järven pinnan yläpuolella. Kuvakenttä sisältää katkelmia useista kuvioista, mutta niiden muodot ovat kadonneet punamaalin haalistumisen vuoksi. Selvin hahmo esittää ihmistä, mutta eräs kuvioista esittänee eläintä.


title: Saraakallion kalliomaalaukset

text: Jäkälän peittämältä alueelta alempana löytyy toinen ihmishahmo, jolla on kädet kohotettuina ylöspäin mutta jonka alaosa peittyy jäkälään. Tämä oikealla puolella on tiivis eläinryhmä, joka katsoo oikealle. Alueen reunalla on pystyssä pitkittäinen kuvio. Muut kuviot ovat jääneet tunnistamatta.


title: Saraakallion kalliomaalaukset

text: Seuraavat maalaukset ovat samalta alueelta kuin tämä maalaus:


title: Luettelo Suomen virallisen mid-price-listan ykkösistä vuonna 2013

text: Tämä on luettelo Suomen virallisen mid-price -listan ensimmäistä sijaa hallussaan pitäneistä artisteista/yhtyeistä ja mid-price -levyistä vuonna 2013.


title: Luettelo Suomen virallisen musiikki-DVD-listan ykkösistä vuonna 2013

text: Tämä on luettelo Suomen virallisen listan musiikki-DVD myynnin ensimmäistä sijaa hallussaan pitäneistä musiikki-DVD:stä vuonna 2013.


title: Set You Free This Time

text: ”Set You Free This Time” on yhdysvaltalaisen The Byrds -yhtyeen kappale vuonna 1965 ilmestyneeltä studioalbumilta "Turn! Turn! Turn!" Gene Clarkin kirjoittama laulu julkaistiin myös seuraavan vuoden tammikuussa singlenä. Koska B-puoli ”It Won’t Be Wrong” tuntui herättävän enemmän kiinnostusta, kappaleiden järjestystä vaihdettiin kesken kaiken. ”Set You Free This Time” oli parhaimmillaan Billboard Hot 100 -listan sijalla 79 ja ”It Won’t Be Wrong” sijalla 63.


title: Set You Free This Time

text: Gene Clark kirjoitti kappaleen The Byrdsin Britannian-kiertueen aikana erään illan jälkeen, jonka yhtye oli viettänyt The Beatlesin Paul McCartneyn seurassa lontoolaisella klubilla. Kappaleen runsastavuisessa sanoituksessa on vahvoja vaikutteita Bob Dylanin materiaalista.


title: Set You Free This Time

text: Kappale levytettiin 16. syyskuuta 1965.


title: Set You Free This Time

text: Ensimmäisen kerran ”Set You Free This Time” ilmestyi 12. joulukuuta 1965 The Byrdsin toisella studioalbumilla "Turn! Turn! Turn!" Singlenä sen julkaisi Columbia Records 10. tammikuuta 1966 B-puolenaan ”It Won’t Be Wrong”. Koska B-puoli tuntui herättävän enemmän huomiota, vaihdettiin se A-puoleksi. Samanlaista menettelyä oltiin käytetty aiemmin singlen ”All I Really Want to Do” kohdalla. Single jäi kaupallisesti katsottuna välityöksi; ”Set You Free This Time” ylsi Billboard Hot 100 -listan sijalle 79 ja ”It Won’t Be Wrong” oli parhaimmillaan sijalla 63.


title: Set You Free This Time

text: Pasi Lehtomaa kirjoittaa kirjassaan "The Byrds – Viidennen ulottuvuuden veljeskunta", että ”Set You Free This Time” on yksi vaikuttavimmista Byrds-kappaleista kautta aikain. Johnny Rogan on puolestaan "Turn! Turn! Turn!" -albumin CD-version kansiteksteissä sitä mieltä, että kappale oli Byrdsille ”kiistatta valtava edistysaskel sekä epäilemättä hienostunein sanoitus heidän itse tekemästään materiaalista”.


title: Napolin kieli

text: Napolin kieli ("nnapulitano") on eteläisessä Italiassa puhuttava, indoeurooppalaiseen kielikuntaan kuuluva kieli. Se on saanut nimensä Napolin kuningaskunnan mukaan, jonka alue kattoi lähes kokonaan kielen nykyisen puhumisalueen.


title: Yuna (laulaja)

text: Yuna eli Yunalis Mat Zara'ai (14. marraskuuta 1986 Alor Setar, Malesia) on malesialainen laulaja-lauluntekijä.


title: Yuna (laulaja)

text:
Yuna aloitti omien laulujensa kirjoittamisen 14-vuotiaana ja esitti niitä ensimmäisen kerran yleisölle 19-vuotiaana, jolloin hän oppi soittamaan kitaraa. Hän on esiintynyt lukuisissa akustisissa show’ssa ja tapahtumissa ympäri Malesiaa vuodesta 2006 lähtien.
Amerikkalainen indie-rockia tuottava levy-yhtiö löysi Yunan ja lensi hänen kotimaahansa vakuuttamaan naisen yhteistyöhön heidän kanssaan. He onnistuivat saamaan sopimuksen newyorkilaisen Fader Label levy-yhtiölle helmikuussa 2011. Yuna julkaisi Amerikan debyyttialbuminsa "Decorate" Yhdysvalloissa saman vuoden maaliskuussa.


title: Yuna (laulaja)

text:
Aktiivisen musiikkiuran aikana Yuna oli myös lakiopiskelijana Universiti Teknologi MARA:ssa Shah Alamissa Malesiassa. Hän valmistui 2009 lakiopintojen kandidaatiksi.
Hän toimii myös liikekumppanina naistenvaatefirmassa nimeltä IAMJETFUEL http://shop.iamjetfuel.com/ sivuprojektina.


title: Risto Hannula

text: Risto Reino Hannula (26. elokuuta 1936 Pori – 26. helmikuuta 2008 Helsinki) oli suomalainen kulttuuritoimittaja ja kriitikko. Hänelle myönnettiin valtion tiedonjulkistamispalkinto kahteen otteeseen 1972 ja 1986.


title: Risto Hannula

text: Hannula aloitti toimittajanuransa "Ylioppilaslehden" elokuvakriitikkona vuonna 1956. Viiden vuoden mittaista rupeamaa seurasivat lyhyehköt pestit "Satakunnan Kansa"n ja "Uuden Suomen" kulttuuritoimittajana. Vuonna 1967 Hannula siirtyi "Suomen Sosialidemokraatin" kulttuuritoimittajaksi. Hän jäi eläkkeelle 1996.


title: Risto Hannula

text: Erityisen laaja asiantuntemus Hannulalla oli elokuvataiteesta ja jazz-musiikista. Hän oli yksi Pori Jazz -festivaalin perustajista, sekä mukana Pori Jazz 66 ry:n hallituksessa runsaat kymmenen vuotta. Lisäksi hän kuului Suomen dekkariseuran perustajiin. Sanomalehtityön ohella Hannula toimi kielenkääntäjänä. Hänen käännöstöitään on muun muassa "Kohtauksia eräästä avioliitosta" ("Scener ur ett äktenskap").


title: Agi Murad, il diavolo bianco

text: Agi Murad, il diavolo bianco (”Hadži-Murat, valkoinen paholainen”) on vuonna 1959 valmistunut italialais-jugoslavialainen seikkailuelokuva. Sen on ohjannut Riccardo Freda. Elokuvan päähenkilöä Hadži-Muratia esittää yhdysvaltalainen kehonrakentaja Steve Reeves.


title: Agi Murad, il diavolo bianco

text: Elokuva perustuu Leo Tolstoin pienoisromaaniin "Hadži-Murat". Kaukasian vuoristokansojen venäläismiehittäjiä vastaan käymää sotaa johtaa samanniminen heimopäällikkö, jota kutsutaan myös ”Valkoiseksi paholaiseksi”. Hadži-Muratin suunnitelmia vastustaa Ahmed Khan, joka tavoittelee hänen rakastettuaan Saltanetia. Ahmed Khanin pettämä Hadži-Murat joutuu venäläisten komentajan ruhtinas Sergei Vorontsovin vangiksi. Tämän vaimo Maria rakastuu Hadži-Muratiin, joka pakenee venäläisten kynsistä. Lopuksi hän pelastaa Saltanetin ja poikansa kaksinkamppailussa Ahmed Khania vastaan.


title: Agi Murad, il diavolo bianco

text: Jugoslaviassa kuvattu "Agi Murad, il diavolo bianco" on Steve Reevesin ympärille rakentuva pukudraama, jossa on komeita maisemia ja muutamia jännittäviä toimintakohtauksia. Yläruumiinsa lisäksi Reeves paljastaa olemattomat näyttelijänlahjansa. Lopun kaksintaistelussa hänen sijaisnäyttelijänään toimii Alan Steel.


title: Agi Murad, il diavolo bianco

text: Warner Brothersin "White Warrior" (”Valkoinen soturi”) -nimellä julkaisema elokuva oli Yhdysvalloissa huomattava kaupallinen menestys Reevesin Herkules-maineen ansiosta. New York Timesin arvostelijan mukaan sen ”hirvittävästi näytelty englanninkielinen dialogi on vain hieman naurettavampaa kuin siihen liitetty kuvasto”.


title: Agi Murad, il diavolo bianco

text: Elokuvan amerikkalaiset DVD-julkaisut ovat laadultaan heikkotasoisia.


title: Malesian merirosvot

text: Malesian merirosvot (, , ) on vuonna 1964 valmistunut italialais-espanjalais-ranskalainen seikkailuelokuva. Emilio Salgarin samannimiseen romaaniin perustuvan filmin on ohjannut Umberto Lenzi. Sen päähenkilöä Sandokania esittää yhdysvaltalainen kehonrakentaja Steve Reeves.


title: Malesian merirosvot

text: Sarawakin miehittäneiden brittien komentaja lordi Brook on kaapannut sulttaani Hassinin ja yrittää saada tämän luopumaan vallastaan. Myöhemmin vangiksi joutuu myös sulttaanin tytär, prinsessa Hada. Sandokanin johtamat kapinalliset tekevät siirtomaaherrojen suunnitelmat tyhjiksi.


title: Malesian merirosvot

text: "Malesian merirosvot" on värikäs ja viihdyttävä seikkailuelokuva ja Steve Reeves vakuuttava toimintasankari. Osa ulkokuvista on tehty Singaporessa. Lopun linnoitusvuori on James Bond -elokuvasta "Erittäin salainen" tuttu Meteoran luostari.


title: Malesian merirosvot

text: Edellisenä vuonna samoilta tekijöiltä ilmestyi toinenkin Sandokan-filmi, "Sandokan, la tigre di Mompracem". Jatkossa roolin otti Ray Danton elokuvissa "Sandokan alla riscossa" ja "Sandokan contro il leopardo di Sarawak" (molemmat 1964).


title: Malesian merirosvot

text: Elokuva on saatavilla ranskalaisen René Chateaun hyvälaatuisena DVD-julkaisuna, joka ei sisällä muita ääniraitoja tai tekstityksiä.


title: Roland Ahola

text: Roland Axel Ahola (s. 22. lokakuuta 1947) on suomalainen pääsarjauransa lopettanut koripalloilija.


title: Roland Ahola

text: Ahola on Helsingin NMKY:n kasvatti ja hän debytoi seuran paidassa pääsarjassa kaudella 1964–1965. Tilastollisesti hänen paras pääsarjakautensa oli kausi 1968–1969, jolloin hän teki 16,4 pistettä ottelua kohden. Ahola edusti seuraa vuoteen 1975 asti. Viimeisen kerran hän pelasi pääsarjatasolla kaudella 1978–1979 Porvoon Tarmon joukkueessa.


title: Rauno Ailus

text: Rauno Ailus (s. 28. huhtikuuta 1940) on suomalainen pääsarjauransa lopettanut koripalloilija. Hänen poikansa, Ray Ailus, on myös pelannut pääsarjatasolla.


title: Rauno Ailus

text: Ailus on Helsingin NMKY:n kasvatti ja hän voitti seuran paidassa neljä kertaa A-poikien Suomen-mestaruuden vuosina 1956–1959. Hän pelasi ensimmäistä kertaa pääsarjatasolla kaudella 1960. Ailuksen paras kausi pisteiden valossa oli kausi 1966–1967, jolloin hän teki 21,1 pistettä ottelua kohden. Viimeisen kerran Ailus pelasi pääsarjatasolla kaudella 1969–1970, jolloin hän edusti Tapiolan Honkaa.


title: Rauno Ailus

text: Ailus edusti myös Suomen maajoukkuetta 52 ottelussa. Hän oli mukana vuosien 1961 sekä 1963 EM-kilpailuissa.


title: Saksan liittopäivävaalit 2013

text: Saksan liittopäivävaalit 2013 järjestettiin 22. syyskuuta. Vaaleissa valittiin 630 edustajaa liittopäiville. Kristillisdemokraattien (CDU) liittokansleriehdokkaana oli puolueen puheenjohtaja ja nykyinen liittokansleri Angela Merkel. SPD:n ehdokas oli Peer Steinbrück.


title: Saksan liittopäivävaalit 2013

text: Alustavien tietojen mukaan Merkelin johtama CDU ja sen sisarpuolue CSU saivat vaaleissa yhteensä 41,5 % äänistä. SPD sai 25,7 %, vasemmistopuolue Linke 8,6 % ja Liittouma 90/Vihreät 8,4 %. CDU:n aiempi hallituskumppani FDP sai äänistä 4,8 %, mikä ei riitä edustukseen liittopäivillä. Eurokriittisen AfD:n kannatus oli 4,7 %. Lisäksi ääniä saivat piraattipuolue (2,2 %) ja äärioikeistolainen NPD (1,3 %).


title: Reissumiehen taival (1979)

text:
Reissumiehen taival on suomalaisen Tapio Rautavaaran tupla-albumi vuodelta 1979.
Rautavaaran kuoleman jälkeen julkaistu kokoelma myi toisena suomalaisena äänilevynä platinaa. Sitä on myyty yli 150 000 kappaletta.


title: Reissumiehen taival (1979)

text:
A-puoli (1. levy)
B-puoli
A-puoli (2. levy)
B-puoli


title: Gyllenbergin säätiö

text: Signe ja Ane Gyllenbergin säätiö on Signe ja Ane Gyllenbergin vuonna 1948 perustama suomalainen säätiö. Säätiö jakaa apurahoja mm. psykosomaattisia suhteita ja antroposofista lääkintää koskevaan tutkimustyöhön. Apurahoja ja stipendejä myönnetään yleislääketieteen rahastosta korkeatasoista tieteellistä työtä tekeville tutkijoille ja Steiner-rahastosta Rudolf Steinerin oppeja noudattaviin hankkeisiin. Rahoitusta myönnetään myös alan kirjallisuuden julkaisemiseen sekä biodynaamisen maanviljelyn tutkimiseen. Vuonna 2014 apurahoja myönnettiin yhteensä 1,7 miljoonan euron arvosta. Säätiö ylläpitää myös taidekokokoelmaa Villa Gyllenbergissä Helsingin Kuusisaaressa. Lisäksi sen tulee sääntöjensä mukaan ylläpitää Signe ja Ane Gyllenbergin vanhassa kodissa olevaan museota Helsingissä.


title: Gyllenbergin säätiö

text: Säätiön perustaja Ane Gyllenberg (1891–1977) oli suomalainen pankkiiri ja Signe Gyllenberg oli hänen puolisonsa. Säätiön hallituksen puheenjohtajana on vuonna 2017 professori Per-Henrik Groop.


title: Gyllenbergin säätiö

text: Gyllenbergin säätiö omistaa Helsingissä kaksi kerrostaloa, joista se vuokraa asuntoja. Yhteensä säätiö omistaa noin 160 asuntoa eri puolilla Helsinkiä, muun muassa kokonaisen talon Eirassa. Vuonna 2009 paljastui, että säätiö oli antanut useiden poliitikkojen, toimittajien ja kulttuurialan vaikuttajien asua säätiön asunnoissa selvästi normaalia vuokratasoa halvemmalla. Patentti- ja rekisterihallitus aikoi selvittää vuokrien tason ja syyn siihen. Halvalla oli asunut muun muassa RKP:n puheenjohtaja Stefan Wallin.


title: Ane Gyllenberg

text: Carl Ane Gyllenberg (24. joulukuuta 1891 Iitti – 28. tammikuuta 1977) oli suomalainen kauppaneuvos, pankkiiri, taiteen keräilijä ja lahjoittaja.


title: Ane Gyllenberg

text: Gyllenbergin vanhemmat olivat tilanhoitaja Albert Jonas Eskil Gyllenberg ja Emilia (Emmy) Augusta Johanna Nordström. Hänen ruotsalaista aatelissukua oleva isänsä oli muuttanut Suomeen 1875 ja toimi Åminneforsin ruukin kirjanpitäjänä sekä tilanhoitajana Iitin Perheniemen kartanossa. Ane Gyllenberg kävi kuusi luokkaa Helsingin ruotsalaista normaalilyseota ja opiskeli sitten Turun kauppaoppilaitoksessa josta hän valmistui 1911.


title: Ane Gyllenberg

text: Gyllenberg oli aluksi pankkivirkailijana Turun Osakepankin pääkonttorissa Turussa 1911–1916. Hän muutti sitten Helsinkiin Tom Sahlbergin (1869–1925) perustaman "Pankkiiriliike Tom Sahlberg Oy":n palvelukseen apulaisjohtajaksi ja liikkeen osakkaaksi. Sahlbergin liike oli 1910-luvun lopulla Helsingin pörssin merkittävin arvopaperimeklariliike ja teki myös valuuttakauppoja, kiinteistökauppoja ja välitti luottoja. Liikkeen konttori sijaitsi Pohjois-Esplanadin varrella Grönqvistin talossa. Liike joutui kuitenkin talousvaikeuksiin 1920-luvulla ja välttääkseen konkurssin liike irtisanoi vuonna 1925 kaikki työntekijänsä heidän joukossaan myös Ane Gyllenberg. Tom Sahlberg itse kuoli samana vuonna.


title: Ane Gyllenberg

text: Työpaikkansa menetettyään Gyllenberg aloitti oman kiinteistövälityksen Sahlbergin konttorista vuokraamassaan huoneessa ja vuonna 1925 hän osti Sahlbergin liikkeen tämän kuolinpesältä. Hän onnistui saamaan liikkeen jälleen jaloilleen ja teki 1920-luvun lopulta alkaen maa- ja kiinteistökauppoja sekä perusti asunto-osakeyhtiöitä. Vuonna 1936 liikkeen nimeksi muuttui "Pankkiiriliike Ane Gyllenberg Oy" ja Gyllenberg jatkoi liikkeen toimitusjohtajana ja johtokunnan puheenjohtajana. Hän sai Suomen kansalaisuuden 1937 ja hänestä tuli kauppaneuvos 1948.


title: Ane Gyllenberg

text: Sotien jälkeen Gyllenberg tuli mukaan Wärtsilä-Yhtymä Oy:n hallitukseen vuorineuvos Wilhelm Wahlforssin kutsusta. Hän sijoitti rahaa kiinteistöihin ja teollisuusosakkeisiin. Vuonna 1944 Gyllenberg muutti yhtiönsä verotussyistä kommandiittiyhtiöksi jatkaen yhtiön vastuunalaisena yhtiömiehenä ja hallituksen puheenjohtajana. Hän luopui pankkiiriliikkeestään terveydellisistä syistä vuonna 1957 ja myi sen liikkeessä työskennelleelle K. Erik Steniukselle (1916–2007) sekä perusti uuden kommandiittiyhtiön "Holding Ky Gyllenbergin" jonka toimitusjohtajana ja vastuunalaisena yhtiömiehenä hän jatkoi vielä vuoteen 1962 saakka. Pankkiiriliike Ane Gyllenberg Oy:n omistajina olivat myöhemmin Oy Fiskars Ab, Agrofin Oy ja ruotsalainen Investor Ab kunnes Skandinaviska Enskilda Banken (SEB) osti liikkeen 1997.


title: Ane Gyllenberg

text: Gyllenberg perusti vuonna 1948 Signe ja Ane Gyllenbergin säätiön joka tukee lääketieteellistä ja erityisesti psykosomaattista ja Steiner-lääketieteeseen perustavaa tutkimusta sekä hoitaa Gyllenbergin taidekokoelmia. Säätiön taidemuseo on sijainnut vuodesta 1980 alkaen vuonna 1938 valmistuneessa Gyllenbergin entisessä kodissa Villa Gyllenbergissä Helsingin Kuusisaaressa. Säätiön taidekokoelmiin kuuluu italialaisten mestareiden teoksia ja Suomen taiteen kultakauden taiteilijoiden, muun muassa Helene Schjerfbeckin teoksia.


title: Ane Gyllenberg

text: Gyllenberg oli mukana myös Pelastakaa Lapset ry:n ja Barnens by-yhdistyksen toiminnassa ja hän oli Svenska folkskolans vänner -yhdistyksen puheenjohtajana. Hän oli kiinnostunut antroposofiasta ja Rudolf Steinerin filosofiasta sekä oli mukana vapaamuurarien toiminnassa.


title: Ane Gyllenberg

text: Ane Gyllenberg oli naimisissa vuodesta 1919 pankkivirkailija Signe Säfströmin (k. 1977) kanssa.


title: Reissumiehen taival II (1982)

text: Reissumiehen taival II on suomalaisen Tapio Rautavaaran tupla-albumi vuodelta 1982.


title: Reissumiehen taival II (1982)


title: Syötäväksi kasvatetut

text: Syötäväksi kasvatetut – miten ruokasi eli elämänsä on Elina Lappalaisen kirjoittama tietokirja suomalaisesta kotieläintuotannosta. Kirja voitti vuoden 2012 Tieto-Finlandia- ja Kanava-palkinnot.


title: Syötäväksi kasvatetut

text: Tieto-Finlandian saajan valinnut toimittaja Janne Virkkunen kutsui kirjaa tasapainoiseksi ja puolueettomaksi raportoinniksi tuotanto-oloista, joissa eläimet elävät.